Ушбу китоб бир манзилга бир донадан сотилади. Бир донадан кўп қилинган буюртмалар бекор қилинади.\nЭСЛАТМА: Ушбу китоб «Тошкент шаҳрида бепул етказиш» акциясига кирмайди\nНоми: «Қуръони Карим – Мусҳафи шариф» (Дорул Салсабил)\nЎлчами: 84х108 1/16\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 409 ва 2109-рақамли хулосалари асосида чоп этилди\nҲамд оламлар Робби Аллоҳга хосдир!\nСалоту салом пайғамбарларнинг энг улуғи, саййидимиз Муҳаммадга ва у зотнинг барча олу асҳобларига бўлсин!\nАллоҳ таолога Ўзининг азиз Китоби Қуръони Каримнинг хизматига мушарраф қилгани учун ҳамдлар айтамиз. Бу китоб Аллоҳнинг каломи, Қиёмат кунигача боқий қолувчи мўъжиза бўлиб, Аллоҳ таолонинг Ўзи уни муҳофаза қилишга ваъда берган:\n«Албатта, Зикрни Биз нозил қилдик ва албатта, Биз унга муҳофазачимиз» (Ҳижр сураси, 9-оят)\nМуҳофаза қилишга Аллоҳнинг Ўзи кифоядир.\nУшбу мусҳафи шарифни тайёрлаб, Ислом оламига янги кўринишда тақдим этишга муваффақ қилгани учун Аллоҳга ҳамдлар айтамиз.\nБу мусҳаф Мадина мусҳафининг нусхаси асосида, расми Усмонийда, Ҳафснинг Осимдан қилган ривоятига кўра ҳамда хаттот шайх Усмон Тоҳонинг хатида тайёрланди.\nҚуръони Каримнинг ушбу нусхасини кўрикдан ўтказиш, завобитларини қўйиш ва тадқиқ этиш ишлари Сурия Араб Республикаси «Мусҳаф битиш илмий ҳайъати»нинг собиқ раҳбари, шайх, ҳофиз Яҳё Муҳаммад Носиҳ бошчилигидаги мутахассислар тарафидан амалга оширилди.\nАллоҳ таолодан бизни Ўзининг аҳли ва хос бандалари бўлмиш аҳли Қуръонлардан қилишини сўраймиз.\n«Набий соллаллоҳу алайҳи васаллам: «Одамлар ичида Аллоҳнинг аҳли бор», дедилар. «Эй Аллоҳнинг Расули, улар кимлар?» дейишди. У зот: «Улар аҳли Қуръонлар – Аллоҳнинг аҳллари ва хос бандаларидир», дедилар» (Аҳмад ва Ибн Можа ривояти).\nАллоҳ таолодан Ўзининг Китобини ва илмини ёйишда мададкор бўлишини сўраймиз. У Зотдан қабулият ва мол-дунё ҳам, фарзанд ҳам наф бермайдиган, фақат Аллоҳга саломат қалб билан келганларгина манфаат топадиган кунда савоблар умид қилиб қоламиз.\nАллоҳ Китобининг ходими,\nРоббининг раҳматига муҳтож\nМозин Абдулқодир Арнаут\nРасми Усмонийнинг таърифи\n«Расми Усмоний» – мусҳафи шариф калималарининг Расулуллоҳ соллаллоҳу алайҳи васалламнинг ҳузурларида ёзилган шакли бўлиб, уламоларнинг рожиҳ қарашларига кўра, у тавқифийдир. «Тавқифий» дегани ижтиҳод ҳам, ўзгартириш ҳам қабул қилмайдиган қатъий иш демакдир.\nУшбу расм ‒ ёзув шакли кейинчалик рошид халифа Усмон розияллоҳу анҳуга нисбат берилиб, «расми Усмоний» номи билан танилган. Аслини олганда, у киши бу расмнинг қоидаларини ишлаб чиққан ҳам эмас, унинг ҳарфларини шахсан ўзи ёзган ҳам эмас. Бироқ у кишининг халифалигида шаҳарларга юборилган мусҳафларнинг хатини номлашда «Усмон расми» атамасини қўллаш жорий бўлиб қолган.\nЮқорида ўтганидек, Усмон розияллоҳу анҳу рошид халифа Абу Бакр Сиддиқ розияллоҳу анҳунинг даврида жамланган, етти ҳарфни ўз ичига олган «Сиддиқ саҳифалари»дан нусха олишдан бошқа иш қилмаган. Саҳифалар эса Расулуллоҳ соллаллоҳу алайҳи васаллам ва Жаброил алайҳиссаломнинг ҳузурларида бўлган сўнги хатмга мувофиқ эди. Саҳобаи киром розияллоҳу анҳум ва тобеъинлар давридан бери бутун уммат бир овоздан айтган сўз мана шудир. Уммат ижмоъ қилган нарса шаръий ҳужжат ҳисобланади ва унга эргашиш вожибдир. Улуғ уламоларнинг ушбу фикрни очиқловчи сўзларидан айримларини келтирсак:\nМоликий мазҳабининг асосчиси имом Молик ибн Анас раҳматуллоҳи алайҳдан: «Айтинг-чи, кимдир мусҳаф ёзадиган бўлса, одамлар янги жорий қилган бугунги кундаги алифбода ёзса бўладими?» деб сўрашди. У киши: «Мен буни маъқул кўрмайман, балки биринчи ёзувда ёзиш керак», деди.\nҲанбалий мазҳабининг асосчиси Аҳмад ибн Ҳанбал раҳматуллоҳи алайҳ: «Вав ҳарфида ё йа ҳарфида бўлсин ёки бошқасида бўлсин, Усмон хатига хилоф қилиш ҳаромдир», деган.\nИбн Муборак ўзининг «Ибриз» деган китобида шайхи Даббоғдан қуйидагича нақл қилади:\n«Қуръоннинг расмида саҳобага ҳам, ундан бошқага ҳам, соч толасича ҳам дахл йўқ, чунки бу Набий соллаллоҳу алайҳи васалламдан тавқифийдир. У зот уларни мана шу биз билган шаклда ёзишга буюрганлар. Бу ақл бовар қилмас сирлардан бўлиб, Аллоҳ таоло бошқа самовий китоблардан фарқли ўлароқ, Қуръонгагина хос қилган. Қуръоннинг назми (ҳарф ва калималарнинг тизими) мўъжиза бўлгани каби унинг расми (ёзуви) ҳам мўъжизадир».\nМусҳаф битигининг тавқифийси бор, ижтиҳодийси бор. Тавқифийси ‒ калималарнинг ёзилиш шакли бўлиб, юқорида айтиб ўтилганидек, уларга хилоф қилиш жоиз эмас.\nИжтиҳодийси эса ҳарфларнинг ҳаракат ва нуқталари бўлиб, уларни тобеъинлар ‒ уларга Аллоҳнинг розилиги бўлсин ‒ қўйиб чиқишган. Ислом кенг тарқаб, Ислом давлатининг сарҳадлари кенгайиб, ажамлар Аллоҳнинг динига тўп-тўп бўлиб кириши натижасида тиллар ўзгариб, балоғату фасоҳат йўқолаёзгач, Қуръонни ўқишни осонлаштириш ва оламлар Роббининг каломида хато қилишнинг олдини олиш учун араб тилининг қўриқчилари бўлмиш тилшунос алломалар махсус белгиларни қўйиб чиқишлари лозим бўлиб қолди. Бу белгилар нуқталар, ҳаракатлар, ҳамза белгиси, расмда (ёзувда) тушириб қолдирилган ҳарфлардан иборат бўлиб, уларни тавқифий расмдан ажратиш учун фарқли рангда, яъни қизил ёки сариқ сиёҳда ёзишган.\nАллоҳ таолонинг ҳикматларидан бири шуки, Аллоҳнинг Китоби мўъжизалиги билан барча асарлардан фарқланиб тургани каби дунёдаги бошқа китоблардан ҳатто ёзувида ҳам ажралиб туриши учун барча мусҳафлар ушбу расмда ёзиладиган бўлди.\nБалоғату фасоҳат илмининг даҳолари, араб тили бўйича докторлик ёқлаган олимлар Қуръонни устоздан бевосита ўрганмай ўқишга уринадиган бўлса, уммат уламолари оғизма-оғиз ўрганганидек ўрганмагунича уни тўғри қироат қила олмайди. Валлоҳу аълам, бунинг сири шундаки, Қуръон ўқимоқчи бўлган инсон ўзини унга бўйсундириши, эгиши лобуддир.\nРасми Усмонийда жуда муҳим фойда ва кўплаб хоссалар бор. Жумладан, у турли хил қироатларнинг усулларини билдиради ва Қуръоннинг санади Набий соллаллоҳу алайҳи васалламга садрларда (қалбларда) муҳофазаси орқали боғлангани каби сатрларда ҳам туташганини исботлайди. Бу ҳам уммати Муҳаммадияга хос имтиёз бўлиб, баъзи дақиқ маъноларга далолат қилиб, турлича маъноларни очиқлашдан ташқари, умматни Қуръонни ёзишда бир йўсинга бирлаштириш ва саҳобаларнинг илми қанчалар кенг бўлганини ангатади. Буларнинг барчаси бу китобнинг буюклиги ва унинг сир-асрорлари чексиз эканини билдиради... Расми Усмонийга хилоф қилиш мазкур фойдаларни зое қилади, йўққа чиқаради.\nЭслатма: Сажда оятлари жами 15 та бўлиб, ҳанафий мазҳаби уламолари булардан фақат Ҳаж сурасидаги иккинчи сажда оятини сажда ояти деб эътироф этмаган.\nҲафс ривоятидаги сакта ўринлари «Шотибийя» асари ва унинг шарҳларидан олинди. Сактанинг қандай адо этилиши қироат устозларидан оғзаки ўрганилади.\nЭслатма: Фотиҳа сурасининг етти оятдан иборат эканида ихтилоф йўқ. Аммо басмала Фотиҳанинг биринчи ояти эканида ихтилоф бор. Осимнинг қироатига кўра, басмала Фотиҳанинг биринчи ояти бўлгани учун ушбу мусҳафда шундай берилди. Жумҳур фуқаҳолар, жумладан, ҳанафий уламолар наздида басмала Фотиҳанинг биринчи ояти ҳисобланмайди. Шу боис, намозда қироат жаҳрий бўлганда ҳам басмала жаҳрий ўқилмайди.\n29 кишининг тавсияси - Тавсия ёзиш\nСотилган сони: 1501\nКўрилган сони: 42160\nқуръон, карим, салсабил, qur'on, karim, salsabil\n«Энг бахтли аёл»Синглим! Бу китобни ўқи. Зеро, бу китобда пухта оятлар, ҳаққоний ҳадислар, қатъий сўзлар, ибратли қиссалар, таъсирлли байтлар, онгли ф..\n«Саодатга етакловчи ҳикматлар» 2-китоб\n«Саодатга етакловчи ҳикматлар» (2-китоб) «Ҳикмат мўминнинг йўқотган молидир. Қаерда топса, олади», – дейилади ҳадиси шарифда. Ушбу к..


935 Ўқиш режими + -\nСавол: Ассалому алайкум, Устоз, бир саволим бор эди. Қалб муҳрланганининг аломати қандай бўлади? Агарда қалб муҳрланса, уни очиш йўллари борми? Мен илм олиб юрардим, дарсларни яхши бажариб турардим. Ичимга баъзи нарсалар ҳақида ёмон фикрлар кела бошлади мен ўзимни тўхтата олмай қолдим, хатто Қуръон, Аллоҳ таоло ҳақида нотўғри фикрлар келди. Булардан қандай қутулсам бўлади?\nАбу Ҳурайра розияллоҳу анҳудан ривоят қилинади: «Ё Аллоҳнинг Расули! Хаёлимиздан баъзи нарса ўтади. Бироқ қуёш нури тегиб турган ҳамма нарсани бизга мулк қилиб берилса ҳам, уни айтишни истамаймиз», дейишди. «Шуни топдингизми?» дедилар.\n«Ҳа», дейишди. «Ўша равшан иймондир», дедилар». Васвасага учраган киши уни беркитиши, бировга айтмаслиги матлубдир. Унинг ҳақида гапириш қабоҳатдир. Васваса ила бошни машғул қилишдан хатолар юзага келади. Бунинг иложи мазкур васвасани тарк қилиб, фойдали иш ила машғул бўлиш керак. Бу ҳадисда келган масала, айниқса, тасаввуфда кенг баён қилинган муҳим масаладир. Шайтон хароба қалбларни эгаллаб олади, шунинг учун уларни васваса қилишнинг кераги бўлмайди.\nПокланиб, тақвонинг маълум бир даражасига етиб борган, Аллоҳга яқинлашиб қолган қалблар борки, шайтон уларга ҳарчанд осилсин, йўлдан ура олмайди. Бундай қалбларга шайтон энди васваса қилишдан умидини узади. Бироқ покликка, холисликка интилаётган, нафс билан жиҳод қилаётган қалблар борки, шайтон ана шу қалбларга жидду жаҳд билан осилиб, уларни васваса қилади. Демак, инсоннинг қалбида турли шайтоний васвасалар бўлиб туриши яхшиликнинг аломати экан. Чунки бундай қалб иймонга, ихлосга томон интилаётган бўлар экан. Шунинг учун шайтон талвасага тушиб қолган бўлар экан. Хаёлига келган шайтоний фикрлардан ўзи ҳам қўрқиб кетаётган инсон буни яхшилик аломати деб билиб, янада ўзига бардам бўлиб, тақвони, ибодатни, зикрни ўзига лозим тутиши керак экан.\nАбдуллоҳ розияллоҳу анҳудан ривоят қилинади: «Расулуллоҳ соллаллоҳу алайҳи васалламга васваса ҳақида савол берилди. У Зот соллаллоҳу алайҳи васаллам: «У – айни иймондир», дедилар.\nУшбу ҳадиси шарифнинг маъноси бошқача қилиб айтганмизда, «Васваса айни Иймондир» бўлади. Бу қанақаси? Ахир васваса шайтондан, иймон Раҳмондан-ку! Васваса Иймоннинг кушандаси-ку! У қандоқ қилиб айни иймон бўлиши мукин? Бу гап, олов – сувдир, деганга ўхшамайдими? Ушбу ҳадиси шариф билан дастлаб танишган одамда шунга ўхшаш саволлар пайдо бўлиши мумкин.\nАммо каминада бу саволлар пайдо бўлмади. Чунки ушбу сатрлар ёзилишидан йигирма бир йил олдин ўтган тажриба бу маънони тушунишга ёрдам берди. Умумжаҳон Исломга даъват қилиш куллиясига янги ўқишга келган пайтим эди. Бирдан қалбга васваса тушиб, бўлмағур фикрлар хаёлга ўралашиб қолди. Дунё кўзимга тор кўриниб, ҳеч нарса татимайди. Бировга айтишнинг иложи ҳам йўқ. Бу ҳолат бир неча кун давом этди. Сиқилиш, ташвиш юқори чўққисига етди.\nАна шундай оғир дамда кўзим Ҳаким ат-Термизийнинг араб тилидаги «Муридлар одоби» китобига тушди. Муаллифи Термизий бўлгани учун, ўз ватандошимиз экан, деб китоб дўконидан харид қилган эдим. Китобни қўлга олдим. Тўғри келган жойини очиб ўқий бошладим.\nВасваса ҳақида гап борар эди: «Мурид қалбига васваса тушса, яхшилик аломати, деб билсин. Чунки шайтон уни йўқлаб қолибди. Одатда, шайтон обод бўлаётган қалбларни васваса қилишга уринади. Хароба қалблар шундоқ ҳам унинг мулки ҳисобланади, овора бўлиб уларни васваса қилиб ҳам ўтирмайди. Шайтон обод қалбларни хароба қилиш умидида уларга васваса қилади. Уриниб-уриниб, ниятига эриша олмагач ташлаб кетади», дейилган эди. Қалбимга «ялт» этиб ёруғлик тушди. Хурсанд бўлиб кетдим. Ориз бўлган нарса, васваса эканини тушундим. Унинг нима учун бўлаётганини ҳам англадим. Мана бугун эса Аллоҳга беадад шукрлар бўлсинким, Пайғамбаримиз соллаллоҳу алайҳи васалламнинг васваса ҳақида «У – айни иймондир», деб айтган ҳадисларини ҳеч қийинчиликсиз тушуниб турибман.\nДемак, киши вақтида англаб етиб, Аллоҳ таолодан дарҳол паноҳ сўраса, қалбига тушган васваса унга зарар етказа олмас экан. Бу эса ақидавий, руҳий-маънавий соғломлик учун ниҳоятда зарурдир. Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Шайтон бирингизга келиб «Буни ким яратди? Уни ким яратди?» дейди. Ҳаттоки «Роббингни ким яратди?» ҳам, дейди. Қачонки шунга етганда, у Аллоҳдан паноҳ сўрасин ва бас қилсин», дедилар». Учовлари ривоят қилган.\nБу ҳадиси шариф мўмин кишига васваса зарар қилмаслиги ҳақидаги гапни тасдиқлаш учун келтирилган. Ушбу ҳадиси шарифда инсон хаёлидан кечадиган баъзи васвасалар шайтондан экани баён қилинмоқда. Шу билан бирга, ўша шайтон васвасасини қайтариш йўли ҳам кўрсатилмоқда.\nШайтон Одам Ато билан ўзи орасида бўлиб ўтган машҳур можародан бери одам боласига душман. У Қиёмат кунигача одамизотни васваса қилишга қасам ичган. Шунинг учун ҳам инсон ҳаргиз бу лаънатланган душманини унутмаслиги керак. Гоҳида хаёлига келиб қоладиган васвасали фикрлар, «уни ким яратган, буни ким яратган» каби саволлар бора-бора «Роббингни ким яратган?» каби телба фикрга олиб келиши ҳам турган гап.\nШунинг учун мазкур ҳолат юзага келганда дарҳол, «Аъузу биллаҳи минашшайтонир рожим», деб Аллоҳдан паноҳ сўрасин. Ҳамда мазкур хаёлларни бас қилсин, миясидан қувсин! Шу билан иш тугайди. Ҳеч нарса кўрмагандек бўлиб кетади. Акс ҳолда оқибати чатоқ бўлиши мумкин.\n2. «Уни ким яратди, буни ким яратди?» деб бориб «Роббингни ким яратди?» дейишгача бориш ҳам мумкинлиги.\n4. Бундай саволларни дарҳол бас қилиш лозимлиги.\nСиртдан содда кўрингани билан бу ҳадисда зикр қилинган масала ўта муҳимдир. Васваса кишилар учун энг нозик ва энг хатарли нарса, у ақида бобида зарар етказади. У туфайли инсон диндан чиқиб, кофир бўлиши ҳеч гап эмас. Ушбу ҳадисда шундоқ катта муаммонинг ҳал этиш йўли тақдим этилмоқда. Ҳозирги кунда мусулмон оламидан ташқари васваса хасталигига учраганлар кун сайин кўпайиб кетаётгани ҳеч кимга сир эмас.\nЯна ўша кишидан ривоят қилинади: «Пайғамбар соллаллоҳу алайҳи васаллам: «Шайтон биринчи келиб: «Осмонни ким яратган? Ерни ким яратган?» дейди. У: «Аллоҳ», дейди. Ким шунга ўхшаш бирор нарсани сезса, дарҳол «Аманту биллаҳи ва Русулиҳи» – Аллоҳга ва Унинг пайғамбарларига иймон келтирдим, десин», дедилар». Бу ҳадиси шариф ўтган ҳадисни тафсир қилиб келмоқда. Васвасани аввалги босқичидаёқ Аллоҳга ва У Зотнинг пайғамбарларига бўлган иймонни эълон қилиб, шайтонни қувишга маслаҳат берилмоқда. Шаҳр ибн Хавшаб розияллоҳу анҳудан ривоят қилинади: «Мен тоғам ила Оишанинг ҳузурига кирдим. Бас, у: «Биримизнинг кўнглида агар уни гапирса, охирати куядиган нарса пайдо бўлади. Агар юзага чиқса, у сабабли қатл қилинади», деди.\nУ (Оиша) уч марта такбир айтди. Сўнг: «Расулуллоҳ соллаллоҳу алайҳи васалламдан ўша нарса ҳақида сўралган эди. Шунда у Зот «Агар бирингизда ўша нарса бўлса, уч марта такбир айтсин. Зотан буни фақат мўмингина ҳис қилади», дедилар».\nШарҳ: Яъни кўнгилга келаётган васвасанинг ёмонлигини ва уни айтса охирати куйишини ҳис қилиш ҳақиқий мўминга хос ҳолатдир. Ўша пайтда мўмин кишини шайтон васваса қилаётган бўлади. Агар у дадил бўлиб, уч марта «Аллоҳу Акбар!» деса, шайтон орқа-олдига қарамай қочади. Анас ибн Молик розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Одамлар бўлмаган нарсаларни сўрайверадилар. Ҳаттоки, «Аллоҳ ҳамма нарсани яратувчи.Бас, Аллоҳни ким яратган?» дейишади», дедилар». Шунинг учун бизда воқеликда йўқ нарсани сўраш мумкин эмас. Воқеликда йўқ нарсани сўрайвериш ўша нарсанинг воқе бўлишини сўраш, исташ бўлиб қолади. Тарихдан маълумки, шундай бўлди ҳам. Инсон ўзига ана шу кулфатни тили билан сотиб олди. Шунинг учун бундан ниҳоятда эҳтиёт бўлиш керак. Бу ҳам шайтоннинг катта ва кучли васвасаси доирасига киради. Бундай ҳолатдан мўмин банда эҳтиёт бўлиши керак. Ибн Касир ҳазрати Абдуллоҳ ибн Аббос розияллоҳу анҳудан нақл қилади. У киши Аллоҳ таолонинг «Нас» сурасидаги «ал-Васвас ал-Хоннас» деган қавлини тафсир қилиб: «Шайтон одам боласининг қалбида чўккалаб ўтирган бўлади. Қачон у унутса ва ғофил бўлса, васваса қилади. Қачон зикр қилса, беркинади», деган. Валлоҳу аълам.\n11:32 / 25.01.2017 2748\nЯХШИДАН БОҒ ҚОЛАДИ Яратган Роббимизга шукрлар бўлсинким, бизни шу жаннатмакон Ватанда, буюк алломалар юртида, мўминмусулмон халқнинг наслидан дунёга келтирди. давоми...\n05:36 / 10.02.2017 2063\n08:31 / 12.11.2016 3708\nКеракли маҳсулотлар 500 г маргарин 4 та тухум сариғи 1 пиёла шакар 1 пиёла қатиқ 0,5 чой қошиқ содауксусга ўлдирилган ёки қабартмаразрыхлитель 1 та давоми...\n01:13 / 29.11.2016 3595


Лекин ўчоққа ўтин тиққан билан уни ёқмасдан овқат пишириб бўладими? Тиббиётимизни “тирилтириш”га уринишга қаратилган саъй-ҳаракатлар айни шу ҳолатни эсга солади.\nПахта теримидаги “кўнгиллилар” ҳам асосан шифокор ва ўқитувчилар. Рассом Туз\nКуни-кеча “Kun.uz”да ўқиб қолдим. Эндигина ўқишни битирган ёш, интилувчан тиббий мутахассис тумандаги поликлиникага ишга кирибди.\ndata-title="Бу кетишда тиббиётни ислоҳ қилиб бўладими?" data-description="Маълум бўлишича, ўтган якшанба куни Тошкентдаги бир қанча шифохонаю поликлиникалар ходимлари Сергелида янги қурилаётган уйлар олдини тозалаш, уларни тартибга ..." data-image="https://eltuz.com/wp-content/uploads/2017/11/rasm2945.jpg" data-url="https://eltuz.com/kozqarash/201644/" data-services="facebook,odnoklassniki,twitter,telegram" data-counter="ig">\nБундан ўн йил илгари пойтахдаги ўртача иккита амалдор тушликка бир миллионга яқин пул сарфлашини эшитиб ҳайрон қолгандим.Улар шунча пулни ...


Интилганга толе ёр! - Ishonch.uz\nБош саҳифа Жамият Интилганга толе ёр!\nЁхуд тадбиркорликдаги муваффақият нималарга боғлиқ?\nКитоб – бойлик! Аммо сотиб олингани эмас, ўқилгани! Яхши асарни мутолаа қилган киши ундан бир олам завқ олади, маънавий олами бойийди. Демак, нодир асарларни ўқувчиларга етказиб бериш катта савобга доҳил иш саналади. Бу борада айни кезларда asaxiy.uz интернет-дўкони ҳам муҳим ўрин тутади. Шу боис биз ушбу интернет-дўкони асосчиси Феруз АЛЛАЕВ билан китоб савдоси, унинг ўзига хос жиҳатлари ҳақида суҳбатлашдик.\n– Фаолиятингизни қандай бошлагансиз? Шогирдларингиз кўпми?\n– Қишлоқда катта бўлганман. Отадан эрта етим қолганман. Бундан 15 йилча муқаддам далада қўй боқиб юрардим. Эндиликда ҳамма нарсага тинимсиз ҳаракатим орқали эришаяпман. Ишонч ҳосил қилдимки, инсон ўқиса, олға интилса, эзгу мақсадда билим олса, қаердан ва ким бўлишидан қатъи назар, албатта, ўз орзусига етишар экан.\nШогирдларим йўқ. Чунки уларга қўшимча вақт ажратиб, иш ўргатиш ва билим беришга тўғри келади. Ҳозирча бизда бундай имконият йўқ. Асосан интернет орқали маиший техника ва электроника воситаларини сотамиз, шунингдек, сўнгги уч йил давомида китоблар савдосини ҳам ривожлантирдик.\n– Бунга нима туртки бўлди?\n– Мен Францияда ўқиганман. У ерда интернет савдоси жуда яхши йўлга қўйилган. Қолаверса, бу соҳа бутун дунёда ривожланган. Шунга қўра, бизнинг юртимизда ҳам албатта тараққий этади, деган умидда интернет орқали дастлаб электроника ва маиший техника воситалари сотувини бошлаганмиз. Кейинчалик юртимизда китоблар билан боғлиқ муаммо борлигини, янги асарлар кам чоп этилаётганини кўриб, нима учун китоб савдоси билан шуғулланмаслик керак, деган саволни ўз олдимизга кўндаланг қўйдик. Бора-бора шу лойиҳани ҳам амалга оширишга киришдик. Кўриб турганингиздек, ишимиз муваффақиятли кеча бошлади.\n– Агар сир бўлмаса, айтинг-чи, келаётган даромад сизни қониқтирадими?\n– Бир ойлик умумий даромадимиз 100 миллион сўмдан ортади. Баъзида эса бир неча юз миллион сўмни ташкил этади.\n– Фаолиятингиз давомида қандай қийинчиликларга дуч келгансиз?\n– Бу соҳа Ўзбекистонда янги бўлгани учун кадрлар муаммоси бизни қийнаган. Ўзимиз ҳам ишни қандай қилиб ташкиллаштиришни билмаганмиз. Иккинчи муаммо эса инвестиция… Ҳозир ҳам ишимизни бундан-да ривожлантириш учун сармоялар етишмайди, доимий равишда пул қидириш билан оворамиз. Чунки ўсиш тезлиги жуда катта, шунга яраша ўзгаришлар қилишимиз керак.\n– Эришган натижаларингиз…\n– Бу кўпчиликка маълум. 100 тадан зиёд иш ўрни яратдик. Интернет бозорида янги китоблар тақдим этишни бошладик. Бир нечта янги дастур ишлаб чиқиб, маҳсулотларни етказиб бериш муддатини жадаллаштирдик. Умуман олганда, интернет савдоси билан боғлиқ соҳада бирмунча ўзгаришлар қилдик, деб ўйлайман.\n– Ўқувчиларингиз сафида зиёлилар кўпми ёки оддий халқ?\n– Китоб турига қараб ўқувчиларимизни тоифалашимиз мумкин. Шу пайтгача биз таржима қилган китоблар ўзбек тилида йўқ эди. Бу нимани англатади?.. Билим олишни истаган киши айнан мана шу ресурслар ўзбек тилида йўқлиги учун ўз тилида ўқий олмаган. Ҳозир бундай имконият пайдо бўлди. Хоҳлаган киши ўша китобларни олиб мутолаа қилиши мумкин. Бинобарин, халққа танлов берилгани асосий ютуқларимиздан биридир.\n– Китобхонлар қайси йўналишдаги китобларга қизиқаяпти?\n– Бугунги кунда кўпроқ психология, мотивация йўналишидаги китобларга қизиқиш катта. Жаҳон мумтоз адабиёти дурдоналари доимо ўқилган ва бундан кейин ҳам ўқилади. Мамлакатимизда тадбиркорлик ривожланиб, ишбилармонлар кўпайгани сайин бизнесга доир профессионал адабиётларга ҳам талаб ортиб бормоқда.\n– Хорижда ўқиганингизнинг фойдасини нималарда кўрдингиз?\n– Воқеаларга ташқаридан назар солиб, уни бутунлай бошқача ҳолатда кўриш, ўзгача дунёқарашда бўлиш мумкинлиги мен учун катта ютуқ бўлди.\n– Тадбиркорликка қизиқувчиларга қандай маслаҳатлар берасиз?\n– Тадбиркорлик – менежерлик, жамоани бошқариш эса муайян ғояни амалга оширишдир. Шунинг учун ҳам тадбиркорликнинг энг биринчи шарт, бу билим олишдир. Билим амалда қанча кўп қўлланилса, тажриба шунчалик ортади. Аслида, тадбиркорликдаги муваффақият тажрибанинг маҳсулидир. Унга эришиш учун жараёнларни кўпроқ кузатиш, воқеаларга ностандарт қараш, ҳар бир воқеадан фақат яхшилик мақсадида фойдаланиш учун ҳаракат қилиш лозим.\nАввалги саҳифаСадоқатнинг баҳоси қанча?\nКейинги мақолаЖигарингизни беришга розимисиз?


“Душманларимиз ким билан жангга киришганини англашсин. Биз ҳеч нарсадан воз кечмаймиз” – Макрон Венадаги ҳужум ҳақида - EFFECT.UZ\nФранция президенти Эммануэл Макрон номаълум кимсалар Венада ўт очишганидан сўнг Австрияликларга ҳамдардлик билдирди.\n“Биз французлар, пойтахт Вена марказида ҳужумга учраган Австрия халқига ҳамдардмиз. Франциядан сўнг бизнинг иттифоқдошимиз ҳужумга дучор бўлди. Душманларимиз ким билан жангга киришганини англашсин. Биз ҳеч нарсадан воз кечмаймиз”, дея ёзган Макрон ўзининг Twitter саҳифасида.\nЭслатиб ўтамиз, аввалроқ Aвстриянинг Вена шаҳрида номаълум шахс яҳудийлар синагогасига ҳужум қилишга уринган. Ҳуқуқни муҳофаза қилиш органлари ходимларининг сўзларига кўра, бинони қўриқлаётган полициячи жиддий жароҳат олган.\nTeglar:Vena, Австрия, Эммануэль Макрон\nЯпониялик йигит бир йил ичида 65 кило озиб, таниб бўлмас даражада ўзгариб кетди


Георгиев Туркияга йўл олади, Мамадалиев эса таркибга қўшилди | "NAVBAHOR" FUTBOL JAMOASINING RASMIY WEB SAHIFASI\nГеоргиев Туркияга йўл олади, Мамадалиев эса таркибга қўшилди\nПФЛ кубогида иштирок этаётган жамоамиз бугун мусобақадаги иккинчи учрашувни ўтказди. 2-турда Ғузорнинг “Шўртан” клуби билан куч синашдик. Голларга бой руҳда ўтган баҳсда 3:3 ҳисобидаги дуранг кузатилди. Биринчи бўлимда рақибга 0:1 ҳисобида имкониятни бой берган футболчиларимиз ҳужумкорликни ошириб, “Шўртан” дарвозасини уч бор нишонга олишди. Шаҳбоз Эркинов “дубль” эришган бўлса яна битта голга Отабек Валижонов муаллифлик қилди. Эркинов Шихов ҳамда Георгиевнинг оширган тўпларини дарвозага йўллаган бўлса Валижонов 17 метрлардан аниқ зарба йўллади. Шу ўринда жамоамиз учрашувни тўққиз киши бўлиб якунлаганлигини айтиш жоиз. Ҳакам аввалига Вадим Чемиртанни учрашув охирларида эса Роббим Ҳасановларни майдондан четлатди. Ҳар икки ҳолатда ҳам футболчиларимиз ҳакамнинг нотўғри чиқарган қарори учун эътироз билдиришгани учун қизил карточга лойиқ кўрилишди. Учрашув жамоамизнинг 3:2 ҳисобидаги ғалабаси билан якунланиши тахмин қилинаётган бир паллада “Шўртан” пенальти тепиш имконига эга бўлди. Белгиланган пенальтини Ғуломҳайдар Ғуломов аниқ амалга ошириб, ғузорликларни мағлубиятдан сақлаб қолди.\n“Шўртан”га қарши ўйинда таркиб қуйидагича кўринишга эга бўлди: Хуршид Хўжаев, Раҳматилло Бердимуродов, Аъзам Алиев, Дилшод Жабборов, Юрий Рижко, Роббим Ҳасанов, Азамат Бобожонов (Отабек Валижонов), Санъат Шихов (Илҳом Бойдедаев), Сергей Георгиев (Ботир Тўрабоев), Мўйдин Мамазулунов (Вадим Чемиртан), Шаҳбоз Эркинов (Муҳаммад Расулов).\nЖамоамиз эртага “Бухоро” билан назорат ўйинида куч синашади. Бухороликларга қарши ўйин “Бунёдкор” академиясидаги майдонда бўлиб ўтади. Таркибдаги янгиликлар хусусида гап кетганида, жамоамиз сафига ярим ҳимоячи Сунатилло Мамадалиевни қўшилганлигини эътироф этиш жоиз. Сўнгги мавсумни “Металлург”да ўтказган футболчи мавсумлар оралиғида “Олмалиқ” машғулотларида қатнашаётганди. Молдовалик ярим ҳимоячи Сергей Георгиев эртага Молдова терма жамоаси йиғинида қатнашиш мақсадида Туркияга йўл олади. Молдованлар 11-18 феврал оралиғида ўтказиладиган йиғин давомида Руминия ва Қозоғистон терма жамоаларига қарши ўртоқлик учрашувларида майдонга тушишади. Шундан сўнг футболчи жамоамиз ихтиёрига қайтади.


shayhontohur.tashkent.uz Shayhontohur.Tashkent.Uz - Анумула Гитеш Сарма: Ўзбекистонда Наврўз Ўзгача Шукуҳ Билан Нишонланади\nАнумула Гитеш Сарма: Ўзбекистонда Наврўз ўзгача шукуҳ билан нишонланади\nНаврўз байрами арафасида ЎзА мухбири Ҳиндистон Республикасининг мамлакатимиздаги Фавқулодда ва мухтор элчиси Анумула Гитеш Сарма билан суҳбатлашди.\n– Наврўз байрамининг моҳиятида эзгу ғоялар мужассам. Бу айём инсонларни тинчлик-осойишталикка, тотувлик ва бағрикенгликка, меҳр-оқибатга ундайди. Ободлик ва бунёдкорлик ҳисси билан яшашни тарғиб этади.\nЎзбекистонда Наврўз ўзгача шукуҳ билан нишонланади. Юртингиздаги бунёдкорлик ва ободонлаштириш ишлари янада фаоллашади. Ҳашарлар ташкил этилиб, ён-атроф қиш ғуборларидан тозаланади. Кўмакка муҳтож инсонларга меҳр-мурувват кўрсатилади. Байрам шодиёналарида миллати, тили ва динидан қатъи назар, барча юртдошларингиз бирдек хурсандчилик билан иштирок этади. Ўзбекистон халқининг бундай аҳиллиги ва тотувлигига ҳавас қилса арзийди.\nНаврўз Ҳиндистоннинг ғарбий қисмида, хусусан, Мумбай шаҳрида кенг байрам қилинади. Бу куни ёшу қари бир жойга йиғилиб, байрам таомларидан тановвул қилади. Дўстона ришталар янада мустаҳкамланади.\nҲиндистонда ҳам шунга ўхшаш байрам – Холи нишонланади. Бу куни одамлар бир-бирига турли рангдаги сувлар ва кукунлар сепади. Ранг-баранг кўчалар, куй-қўшиқлар айём файзига файз қўшади. Одамлар бир-бирларининг ҳол-аҳволидан хабар олади, ширинлик ва совғалар улашилади. Бу кунда ўзаро адоватга барҳам берилиб, гина-кудуратлар унутилади.\n– Жаноб элчи, Ўзбекистон билан Ҳиндистон ўртасидаги ҳамкорликнинг бугунги ривожи ва истиқболи ҳақида фикрларингизни билмоқчи эдик.\n– Ҳиндистон ва Ўзбекистон халқлари қадимдан дўстлик ришталари билан боғланган, маданиятимиз, урф-одат ва қадриятларимиз ўхшаш. Бугун биз ўзаро ҳамкорлигимизни замон талабига мос равишда изчил тараққий эттирмоқдамиз. Ўзбекистон Республикаси Президенти Ислом Каримовнинг 2011 йилнинг май ойида Ҳиндистон Республикасига давлат ташрифи мамлакатларимиз ўртасидаги ўзаро алоқаларни янги босқичга олиб чиқиш, ҳамкорлик кўламини янада кенгайтириш ва муносабатларимизни стратегик шериклик даражасига кўтаришда муҳим омил бўлганини алоҳида таъкидлашни истардим. Ташриф чоғида эришилган келишувлар ва имзоланган ҳужжатлар ўзаро ҳамкорлик ривожига юқори суръат бахш этди.\n2013 йилнинг май ойида Ҳиндистон Республикаси вице-президенти Ҳамид Ансорийнинг Ўзбекистонга расмий ташрифи мамлакатларимиз ўртасидаги ҳамкорликни янада ривожлантиришга хизмат қилди. Бугунги кунда ўзаро алоқаларимизнинг, хусусан, савдо-иқтисодий ҳамкорлигимизни янада ривожлантиришнинг янги имконият ва қирраларини кашф этиш йўлида иш олиб боряпмиз. Шуни алоҳида қайд этиш жоизки, ахборот технологиялари, фармацевтика, пахтачилик, ипакчилик ва замонавий ишлаб чиқаришнинг бошқа қатор соҳаларидаги ҳамкорлигимизнинг истиқболи порлоқ. Ўзаро муносабатларимизнинг мустаҳкамланишида маданий-маърифий алоқалар ҳам катта ўрин тутади.\nЎзбекистон мустақиллик йилларида замонавий саноат тармоғига эга, жадал тараққий этаётган мамлакатга айланди. Бугунги кунда Ўзбекистон иқтисодиёти барқарор ривожланмоқда. Икки давлат мутахассислари ўртасида тажриба алмашиш ҳам яхши йўлга қўйилган.\n– Ўзбекистонда амалга оширилаётган ислоҳотлар ҳақида нима дея оласиз?\n– Ўзбекистонда тинчлик-осойишталик, миллатлараро тотувлик муҳити қарор топган. Турли миллат ва элат вакиллари аҳил-иноқ, ягона мақсад билан яшаётгани эътиборга сазовор.\nЎзбекистон Президенти Ислом Каримовнинг узоқни кўзлаб юритаётган оқилона сиёсати мамлакат ва минтақада тинчлик ва барқарорликни мустаҳкамлашга улкан ҳисса қўшмоқда. Ҳиндистон буюк истиқбол сари дадил одимлаётган Ўзбекистонни доим қўллаб-қувватлайди.\nФурсатдан фойдаланиб, Ўзбекистон халқини яқинлашиб келаётган Наврўз байрами билан чин дилдан муборакбод этаман. Халқингизга бахт-саодат ва фаровонлик тилайман.\nЎзА, Нодира Манзурова, 10.03.2014\nПечать 10 Март 2014 Ўқилди: 1296


Хитой ҳукумати мусулмон уйғурларнинг iOS, Android ва Windows тизимли гаджетларига оммавий ҳужум уюштирган - Terabayt.Uz\nХитой ҳукумати мусулмон уйғурларнинг iOS, Android ва Windows тизимли гаджетларига оммавий ҳужум уюштирган\nШу йилнинг 29 август куни Google компанияси икки йилдан буён фаолият юритиб келаётган жосуслик сайтлари ҳақида хабар берганди. Бундай сайтларга айфонлардан Safari браузери орқали кирган фойдаланувчиларнинг смартфонига хакерлар бемалол кириб, улардаги суратлар, видеолар, ёзишмалар ва бошқаларни кузата олишар экан!\nЎҚИНГ: Мусулмонларга мўлжалланган энг қулай браузер билан танишинг!\nTechCrunch нашрининг маълум қилишича, бундай хакерлик ҳужуми ортида Хитой ҳукумати турибди. Улар шу йўл билан Шинжон (Синьцзян) ҳудудидаги этник уйғур бўлган мусулмон аҳолининг мобил қурилмаларини кузатув остига олмоқчи бўлишган. Мазкур зиёнкор сайтлар уйғурча, яъни контенти ҳам шу миллат вакилларини қизиқтирувчи маълумотлардан иборат бўлган.\nШунингдек, хитойлик хакерлар Android тизимли смартфонлар ҳамда Windows тизимли компьютерлар ҳимоясини бузишга имкон берувчи шунақа сайтларни ҳам ишга туширишганлиги айтилмоқда. Мазкур ҳужумлардан қанча киши жабр кўрганлиги номаълум, аммо Хитой ҳукумати фақат уйғурларнинг гаджетларидаги маълумотларни тўплаган; бошқалар уларни қизиқтирмаган ҳам.\nХабарда айтилишича, Apple аллақачон ўз операцион тизими ҳимоясидаги 14 та заифликни аниқлаб, бартараф этган. Google ҳам Android муҳофазасидаги тирқишларни ёпган, Microsoft ҳам Windows тизими ҳимоясидаги нуқсонларни излаш ва бартараф этишга жиддий киришган. Мазкур ҳолатлар бўйича суриштирув ишларига АҚШ Федерал қидирув бюроси (ФБР – FBI) ҳам жалб этилган, лекин Хитой ҳукумати паноҳи остидаги хакерларни топишга уларнинг кучи етармикан?\n#кибер хавфсизлик #кибер ҳужум #компьютер #смартфонлар #хакер #хакер ҳужуми #Хитой


Тоҳир Кападзе: Темур Кападзенинг миллий терма жамоадаги энг ёрқин ўйинлари Абрамов пайтида бўлган\n10 июль, 2017, 16:48\nФарғонанинг “Нефтчи” клуби раиси Тоҳир Кападзе “Спорт” каналининг “Чемпион” кўрсатуви меҳмони бўлди. Унда қуйидаги фикрларни билдириб ўтди.\n- Темур Кападзе Ўзбекистон миллий терма жамоаси сафида 120 га яқин ўйин ўтказган. Ушбу вақт мобайнида Кападзе бирор марта ҳам учрашувда номига майдонга тушмаган. Ҳар доим бор имкониятини ишга солган. Тўғри, иссиқ жон, қайсидир пайт формада бўлмаган пайтлари бўлган. Лекин доим кучининг борича ҳаракат қиларди. Унинг терма жамоадаги энг ёрқин дамлари Вадим Абрамов пайтида бўлган.\nТемур Кападзе: Қўл етмайдиган юлдузларни Ўзбекистонга олиб келгани учун “Бунёдкор” раҳбарларидан миннатдорман\nМен ўғлим билан фахрланаман. У фаолияти давомида бирор марта ҳам қизил карточка олмаган. Темур ўйинларда рақибларини хурмат қилган ҳолда тўп тепарди. Ундан рақиблар ёмонлик кутишмаган, - дейди Кападзенинг отаси.


“Туркманча қурбонлик” — яна бир туркман элчиси қувғинда\n“Туркманча қурбонлик” сарлавҳаси билан жаҳон оммавий ахборот воситаларида босилаётган мақолада яна бир туркман элчисининг қувғинга дучор қилингани айтилмоқда. Бу Туркманистоннинг Белгия қироллигидаги Фавқулодда ва мухтор элчиси Ниёзқилич Нурқиличевдир. 29 ноябр куни Туркманбоши Сапармурод Ниёзов уни лавозимидан озод қилди ва айни вақтда дипломатлик мақоми, шу вақтгача олган барча мукофотларидан ҳам маҳрум қилиш тўғрисида фармон чиқарди. Хўш, навбатдаги туркман элчисининг бу кўйга солинишига сабаб нима бўлди? Мавзу тафсилотлари ҳамкасбимиз Нодира лавҳасида.\nТуркманистонинг Белгия қироллигидаги Фавқулодда ва мухтор элчисини ўз лавозимидан озод этиш сабаби расман “иш фаолиятида жиддий камчиликларга йўл қўйгани учун” дея изоҳланди. Аммо турли манбаларда туркман элчиси Ниёзқилич Нурқиличевнинг бу кўйга солинишининг асл сабаби бошқа, деган фикр таъкидланмоқда.\nЖумладан, “Независимая газета”нинг ёзишича, Нурқиличев БМТ Бош ассамблеясида “Туркманистонда инсон ҳуқуқларига доир вазият” тўғрисидаги резолюция қабул қилинишини тўхтата олмагани учун лавозимидан озод этилган. Шу йил 18 ноябр куни қабул қилинган бу резолюцияда Туркманистонда инсон ҳуқуқларининг мунтазам поймол этилишидан чуқур хавотир билдирилган эди.\nБошқа манба, жумладан, “Немис тўлқини” радиоси орқали берилган хабарда эса элчи Нурқиличев бундан, чамаси, бир ҳафта муқаддам ўз ихтиёрига кўра лавозимини тарк этиш ва Ғарбда қолишга қарор қилганини билдирган. Шу боис уни зудлик билан ишдан бўшатиб, барча мукофот ва унвонларидан айиришган.\nХудди шундай ҳозирда элчи Ниёзқилич Нурқиличевнинг қаерда эканлиги ҳам ноаниқ. Айрим манабалар ҳозир у Ашхабодда — уй қамоғида, деб ёзса, айримларида у Туркманистонда эмас Берлинда, деган тахмин билдирилмоқда.\nАммо, кузатувчилар масаланинг бошқа бир жиҳатига кўпроқ эътибор қаратмоқдалар. Президент фармони билан лавозимидан бўшатилгани устига дипломатлик мақоми ва барча давлат мукофотларидан ҳам маҳрум этилган Ниёзқилич Нурқиличов президент Ниёзов билан анча қалин муносабатда эди. У узоқ йиллар давомида ҳукуматнинг нуфузли вакили ҳисобланган. Совет ҳукуматининг охирги йилларида президент кенгаши аъзоси, Туркман ҳукумати раҳбари ўринбосари бўлиб ишлаган. 1991 йилда Туркманистонинг Россиядаги доимий вакили, 1992 йилдан Фавқулодда ва мухтор элчиси бўлган. Белгияда эса 1997 йилдан буён элчи бўлиб ишлаб келаётган эди.\nТуркманистон собиқ Ташқи ишлар вазири Абди Қулиев фикрича, Ниёзқилич Нурқиличев Сапармурод Ниёзовнинг шахсига сиғиниш сиёсати ўрнатилишида жонбозлик кўрсатган амалдорлардан бири эди.\n“Ниёзовнинг суратини ўз хонасига биринчи бўлиб илган амалдор Нурқиличов бўлади. Ўша куни унинг қанчалик қувонганига мен шахсан гувоҳ бўлганман. Улар ўртасидаги муносабатлар нега бузилганини мен аниқ билмайман. Бироқ тахминимча, Нурқиличов тўғрисида ҳар хил гап-сўзларни етказиб, уни президентга ёмон кўрсатишган”.\nТуркманистоннинг Исроил ва Туркиядаги собиқ элчиси, бугун эса мухолифат етакчиларидан бири Нурмуҳаммад Ханамов ҳам, Нурқиличов Сапармурод Ниёзовнинг жуда яқин одами бўлганини тасдиқлайди. Шу боис у Ниёзов ёқтирмаган бирорта одамга яқинлашмас, телефон суҳбатлардан ҳам ўзини олиб қочар эди, дейди Нурмуҳаммад Ханамов. Унинг фикрича, Нурқиличов тақдири Ниёзовнинг бора-бора ўзига шунчалик яқин ва содиқ одамларга ҳам ишончсизлик билан қарай бошлаганини кўрсатади.\n“Аввал Сапармурод Ниёзов билан жуда қалин бўлган давлат арбоблари, вице-президентлар, вазирларнинг қанчаси ҳозир ҳибсда, қанчаси муҳожирликда юрибди. Ниёзов бора-бора ўз яқинларига ҳам ишонмай қўйди. Бу кетишда унинг теграсидагилар ҳали қай кўйга солиниши мумкинлигини тасаввур қилиш ҳам қийин”.\nҲозирда Берлинда мухожиратда бўлган собиқ элчи Чори Ишониёзов фикрича, Сапармурод Ниёзовнинг бир одамга нисбатан ихлоси узоққа бормайди. Қандайдир фурсат келганда, у бирдан ҳамма нарсадан шубҳалана бошлайди ва бир пасда ўз яқинини ҳам душманга чиқариб қўяди, дейди Чори Ишониёзов.\n“Шундай пайтларда у исталган одамнинг ўтмишдаги яхши ишлари, унинг учун қилган хизматларидан бутунлай кўз юмади. Бир пасда уни душманга чиқариб, энг кескин чораларни кўради. Назаримда, бу унинг руҳиятида мунтазам кечадиган жараён”.\nАксарият кўпчилик билдираётган тахмин шу мазмунда бўлмоқда. Аммо, шу билан ўнинчи туркман элчисининг лавозимидан бўшаб, ҳукумат ғазабига учрашига асл сабаб нима ва у ҳозир қаерда, деган саволга Озодлик мухбири Туркманистондаги бирорта расмий идорадан жавоб ололмади.


36579 Ўқиш режими + -\nВақти-вақти билан ҳаёт тарзимизда ниманидир янгилаш истаги бизни безовта қилиб туради. Бу вазиятда биз кўпинча ташқи кўринишимиз, кийиниш услубимизга бироз ўзгариш киритишни истаб қоламиз. Кўпчилигимиз кийим танлашда қийналамиз. Қандай кийинсам экан, қайси урф мос келади, деб ўйланиб қоламиз. Ҳар хил кийимларни, рўмолларни қандай қилиб бир-бирига уйғунлаштириш мумкин? Ҳозир нима урфда?\nМана шундай қизиқишлар, саволлар барча аёлларимизни, опа-сингилларимизни “Алвон” супермаркетида бўлиб ўтадиган миллий либослар кўргазмасига етаклади.\n14 март куни Тошкент шаҳри Қоратош даҳасида жойлашган “Алвон” супермаркетида “Баҳорий ранглар 2020” миллий либослар кўргазмасида “OFS”, “MMM collection ”, “Rona”, “Fati Nur”, “Al-Kavsar”, “Qamar”, “Dono collection” ва “Muslimaat” брендлари ўз либослар тўпламини намойиш этишди. Мунира Хоним, Раъно Тўлаганова, Гулшода Тўраева, Арофат Абубакирова, Сурайё Раҳмонова, Дилдора Охунова ва Муаззам Жўраева каби дизейнерларимиз томонидан миллий анъаналаримиз асосида, исломий либос маданиятига монанд бичимда тикилган бир-биридан гўзал, кўркам либослар ва рўмолларни танлаб, ўз ўрнида кийиш ва ўраш ҳар бир аёлга ўзгача виқор, назокат бахш этади.\nЕтакчи мутахассислар томонидан шарқона, миллий қадриятларимизга мувофиқ тикилган, юртимизда ишлаб чиқарилган, аёлнинг ибосини, ҳаёсини ифода этган либослар намойиши иштирокчиларни мана шундай нозик қирралари билан ўзига жалб этди, десак муболаға қилмаган бўламиз.\nБир-бирига мос рангдаги кийим-бош танлаш осон иш эмас. Тажрибаси ёки махсус маълумоти бўлмаган киши ўзига ярашмайдиган либосларни танлаб, ноқулай ҳолатга тушиб қолиши мумкин. “MY IMDJ” мактаби директори, имижмекер Ойдиной Тўхтаеванинг аёлларимизга кийиниш борасидаги тавсияларини йиғилганлар алоҳида эътибор билан тингладилар. Мутахассиснинг фикрича, ранглар ва уларнинг инсон фаолияти соҳаларига таъсирини ўрганиш билан шуғулланувчи Американинг «Pantone» институти мутахассислари 2020 йилнинг асосий ранги ‒ классик кўк ранг (Pantone 19-4052 Classic Blue) бўлиб, бу ранг жуда гўзал, мовий осмонни эслатади, инсон қалбига хотиржамлик ато этади.\nТадбир давомида “Мuslimaat” ва “Qamar” бренд ташкилотчилари ташкил этган ислом тарихига оид савоб-жавоблар йиғилганларни янада шодлантириб, ҳаммага кўтаринки руҳ бағишлади. Ғолибларга ташкилотчилар томонидан совғалар улашилди.\nТадбир сўнгида иштирокчиларга энг гўзал либосларини тақдим этган дизайнерларимиз “Алвон” супермаркети раҳбарияти томонидан махсус дипломлар билан тақдирландилар.\nКўргазмалар намойишига меҳмон сифатида "muslimaat.uz" раҳбари, устоз Одинахон Муҳаммад Содиқ ва сайт ходималари ҳам ташриф буюрдилар.\nАйни пайтда, юртимизда олиб борилаётган тарихий, маданий, маърифий ислоҳотларга бош-қош бўлаётган давлатимиз раҳбари Шавкат Мирзиёвга, барча мутасаддиларга ва албатта, ушбу тадбирниннг асосий ташкилотчиси бўлган “Алвон” супермаркети директори Икром Ҳамрохўжаевга ўз миннатдорчилигимизни билдирамиз.\nАллоҳ таоло бу ташаббускор инсонларнинг олий мақсадлари амалга ошишида Ўзи мададкор бўлсин. Фаолиятларига Ўзи баракот берсин.\n15:08 / 03.03.2020 1431\n21:19 / 09 апрель 1213\n15:18 / 31.05.2020 1115\n14:02 / 25.04.2020 1031


Римнинг «Рома» клуби португалиялик мутахассис Жозе Моуриньо билан келишувга эришганини расман эълон қилди.\n«Клуб португалиялик мураббий Жозе Моуриньо билан келишувга эришганини маълум қилади. Янги – 2021/22 йилги мавсумдан бошлаб Моуриньо жамоа бош мураббийи сифатида бошлайди», - дейилади Рим клуби хабарида.\nИталиялик инсайдер Фабрици Романонинг ёзишича, томонлар 2024 йилга қадар белгиланган шартномани имзолашган.\nБир неча соат аввалроқ, «Рома» клуби жамоа бош мураббийи Пауло Фонсека икки йиллик фаолиятидан кейин жорий мавсум якунида клубни тарк этиши ҳақида расман эълон қилганди.\nМаълумот учун, Фонсеке бошқарувидаги римликлар А Серия 34-туридан кейин 55 очко билан 7-ўринда бораётган бўлса, Европа лигаси яримфинал дастлабки учрашувида «МЮ» майдонида йирик 2:6 ҳисобида мағлубиятга учраб, турнир билан хайрлашиш арафасида турибди.\nЭслатиб ўтамиз, Жозе Моуриньо апрель ойида «Тоттенҳэм»дан истеъфога чиқарилганди. «Рома» клуби португалияликнинг Италиядаги иккинчи иш жойига айланади. Бунгача 58 ёшли мутахасис 2008-2011 йиллар давомида «Интер» клубида фаолият юритганди.\n“Рома” клуби машғулотлар базасида уруш вақтига мансуб 20та снаряд топилди


Ортга қайтинг, қизларжон! – Сурхон тонги\nБош саҳифа / Жамият / Ортга қайтинг, қизларжон!\nДекабр 13, 2017\tЖамият Изоҳ қолдириш 405 Кўрилди\nБугун одамларнинг фарзанд тарбиясидаги муносабатлари, бефарқликларига баъзида ҳайрон қоламан. Кўпчилик, болаларимни бир амаллаб, соғ-омон ўз нонини топиб ея оладиган қилсам бўлди, қолгани ўзининг иши, билганини қилмайдими, деб ўйлашади. Баъзилари эса фарзандларининг фаровон келажаги учун барча нарсани ўзлари қилгилари келади. Ҳатто шундай ота-оналарни ҳам кўрдик-ки, мактабни битирган, ҳали вояга етиб, етмаган ўғлига ёки қизига, “мен сенларни қанча қийналиб, боқиб одам қилдим. Энди сенлар ҳам қариган чоғимда мени боқ. Мен ҳам одамларга ўхшаб яшай!”, деб четларга ишлашга юборишаяпти.\nОмади чопса, иши юришса, хўп-хўп… Аммо, ачинарли жиҳати, ҳали ўн гулидан бир гули очилмаган мурғакларнинг баъзилари ўша томонлардан жисман, баъзилари эса маънавий мажруҳ бўлиб келишмоқда.\nЧет мамлакатларга ишлаш учун кетган ёш йигитлар-ку, бир амаллаб йўлини топиб кетишар, аммо қишлоқда ўсиб, улғайган, ҳали ҳаётий тажрибага эга бўлмаган қизларнинг тақдири қандай кечади?\nЁнида ишончли кишиси, ҳимоячиси бўлса бир навдир, аммо танимаган, билмаган, синалмаган олисдан-олис юртларга ёлғиз жўнатиш учун ота-она қанчалик даражада бағритош ва бефаҳм бўлиши керак? Худди шундай, баъзи оилаларни ўргандик. Уй-жой, уч-тўртта қорамоли, 5-10 сотихдан томорқаси бор.\n…Аёлларимиз бор, тун ярмида уйғониб, сут соғиб, 40-50 километр шаҳарга бориб, сотиб келишади. Аёлларимиз бор, қишин-ёзин фермер ёки тадбиркорларнинг томорқаларида ишлаб, яхшигина даромад ҳам қилишаяпти. Оддий мисол, шу йил ерёнғоқ қазиш учун тадбиркорлар кунлик иш учун 35 минг сўмдан 45 минг сўмгача одам ёллашди. 10 кунда 350-450 минг, бир ойда эса 1 миллиондан ошиқроқ маблағ! Қишлоқ шароитида бу катта даромад ҳисобланади. Бошқа хил сабзавотлар учун ҳам худди шундай бўлди. Тўғри, меҳнати оғир, аммо уйга яқин, кўзга яқин. Баъзи юрагида ўти, шижоати бор қизлар банклардан кредит олишиб, тадбиркорликни йўлга қўйишди. Бундай ёшлар давлатимиз томонидан ҳар томонлама қўллаб-қувватланмоқдалар.\nҚизларимиз шукронали, сабр-тоқатли бўлишса ва меҳнатдан қочишмаса, мамлакатимизда орзусидаги бахтга, давлатга эришиш учун етарли имконият мавжуд.\nАзиз ёшлар! Шу ҳақиқатни унутмайлик. Зеро, ўз уйинг ўлан тўшагинг!\nҚумқўрғон туман “Нуроний” жамғармаси раиси\nОлдинги Кубок совриндори\nКейинги Фахрийларимиз ҳиссаси


Япония бош вазири хотинига итлар учун мўлжалланган биоқўшимча берган\n14:31 / 15.02.2016\nСиёсатчи текшириб, дориларнинг таркиби бир хил эканига ишонч хосил қилган. Унинг турмуш ўртоғи Акиэ Абе Японияда нозик дид-фаросати ва ҳазил-мутойибага мойиллиги билан машҳур. Бош вазир бу англашилмовчиликка хотини қандай муносабат билдиргани ҳақида гапирмади.\nСезамин – антиоксидант ва яллиғланишга қарши таъсир этувчи биологик фаол қўшимча. У кунжут уруғларидан тайёрланади, моддалар алмашинуви ва терининг тозалиги ва тиниқлигини қувватлаш учун фойдаланилади.


Тожикистон президенти Имомали Раҳмон (чапда), Туркманистон президенти Гурбангули Бердимуҳаммедов (чапдан иккинчи), Ўзбекистон президенти Шавкат Мирзиёев (ўртада), Қозоғистон президенти Қосим-Жўмарт Тўқаев (ўнгдан иккинчи) ва Қирғизистон президенти Садир Жапаров 6 август куни Туркманистоннинг Аваза шаҳридаги саммит доирасида миллий маҳсулотлар кўргазмасига ташриф буюрдилар. [Қозоғистон президенти матбуот хизмати]\nОЛМАОТА – Ўтган ҳафта Марказий Осиё давлатлари раҳбарларининг минтақавий саммити – минтақанинг беш мамлакати ўртасидаги алоқалар илиқлашиб, ҳамкорлик кучайиб бораётганининг навбатдаги белсиги бўлди.\nБу хатти-ҳаракатлар Афғонистондаги Толибон таҳдидларига қарши туришга қаратилгани даъво қилинаётган бўлса-да, кузатувчилар Кремлнинг асл мақсадларига шубҳа билан қарайдилар.\nТуркманистон, Ўзбекистон, Қирғизистон, Қозоғистон ва Тожикистон раҳбарлари 6 август куни Туркманистоннинг Аваза шаҳрида учрашиб, минтақавий муаммоларни муҳокама қилдилар. Бу воқеа минтақавий ҳамкорлик йўлида навбатдаги қадам бўлди.\nБеш президентнинг маслаҳат учрашуви шу турдаги учинчи саммит бўлди – уларнинг биринчиси 2018 йил март ойида Нур-Султонда, иккинчиси 2019 йил ноябр ойида Тошкентда бўлиб ўтган.\n6 август куни Туркманистоннинг Аваза шаҳридаги Марказий Осиё саммити доирасида учрашган Қирғизистон президенти Садир Жапаров (чапда) ва унинг қозоғистонлик ҳамкасби Қосим-Жўмарт Тўқаев бирга суратга тушмоқдалар.[Қирғизистон президенти матбуот хизмати]\nКун тартибида тобора Толибон тарафидан эгаллаб олинаётган Афғонистондаги хавфсизлик юзасидан ҳамкорлик масаласи муҳокама қилинди.\nТолибон шаҳарлар ва қишлоқ туманларида, жумладан, Тожикистон, Туркманистон ва Ўзбекистон билан чегарадош вилоятларда Афғонистон ҳукумат қўшинларига қарши жанг қилмоқда.\nАвазадаги саммитда Марказий Осиё давлатлари раҳбарлари «Афғон жамиятида фуқаролар тинчлиги ва тотувлигига эришиш учун ҳеч қандай ёрдамни аямасликларини» баён қилдилар, дейилади қўшма баёнотда.\nШунингдек, улар «Афғонистонда хавфсизлик ва барқарорликни таъминлаш, мамлакатнинг ижтимоий-иқтисодий инфратузилмасини қайта тиклаш ва мамлакатни жаҳон иқтисодиётига жалб қилишга қаратилган барча манфаатдор давлатлар ва халқаро ташкилотларнинг саъй-ҳаракатларини» қўллаб-қувватлашини эълон қилди.\nБу позиция 15-16 июл кунлари Тошкентда беш Марказий Осиё давлати ва АҚШни ўз ичига олувчи «C5+1» гуруҳи иштирокида бўлиб ўтган халқаро анжуманда белгиланган аввалги мақсадларни ўзида акс эттиради.\nАвазада учрашган давлат раҳбарлари янада яқинроқ сиёсий ва иқтисодий ҳамкорлик орқали Марказий Осиёни биргаликда ривожлантириш ва мустаҳкамлаш йўлларини муҳокама қилдилар.\nХавфсизлик ва барқарорлик, савдо, иқтисодиёт ва инвестициялар, транспорт ва юк ташиш, қишлоқ хўжалиги ва озиқ-овқат хавфсизлиги, сув ва энергия ресурслари, атроф-муҳитни муҳофаза қилиш ва гендер тенглиги кабилар ҳамкорликнинг устувор йўналишлари сифатида белгиланган.\nМинтақа давлатлари, айниқса молиявий тизимни ривожлантириш ва инвестициялар жалб қилиш орқали иқтисодий жиҳатдан кучлироқ бўлишни истайдилар.\nЛидерлар бир қатор ташаббуслар юзасидан келишувга эришдилар.\nМарказий Осиё давлатлари Қозоғистондаги Остона халқаро молия марказидан (AIFC) бир-бири ва чет эллик инвесторлар билан ўзаро алоқалар учун иқтисодий платформа сифатида фойдаланишга қарор қилганлар.\nМарказий Осиё давлатлари, шунингдек, тўсиқсиз юк ташишни таъминлаш, янги халқаро йўналишлар яратиш ва мавжудларини модернизация қилиш орқали транспорт ва транзит соҳасида янада яқинроқ ҳамкорликни режалаганлар.\nШунингдек, улар иқлим ўзгариши оқибатларини юмшатиш, саҳролашувга қарши кураш, сувдан оқилона фойдаланиш, музликларни сақлаб қолиш ва Совет давридан қолган уран чиқиндихоналарини тозалаш масалаларини ҳам муҳокама қилдилар.\nМарказий Осиё давлатлари Совет режими одамлар саломатлиги ва атроф-муҳитга зарарини инобатга олмай, 40 йил ядровий полигон сифатида ишлатган Қозоғистоннинг Семей (собиқ Семипалатинск) шаҳри экологиясини қайта тиклашда Бирлашган Миллатлар Ташкилоти билан ҳамкорлик қилиш ниятида.\nРоссиянинг минтақавий амбициялари хавф остида\nСаммит Марказий Осиё давлатлари ўртасидаги ҳамкорликнинг кучайиб бораётганидан далолат беради. Минтақа 2016 йилда Ўзбекистонда Мирзиёев ҳокимиятга келгунига қадар, йигирма йилдан кўпроқ вақт давомида асосан тарқоқ бўлиб келган.\nЎшандан бери Мирзиёев минтақавий интеграцияни ўз ташқи сиёсатининг асосий йўналиши қилиб белгилаган.\nМарказий Осиёнинг заиф ва қарам бўлишини хоҳлайдиган Кремл минтақа саъй-ҳаракатларининг бирлашувидан манфаатдор эмас, дейди Нур-Султондаги Евроосиё интеграцияси институти директори Уразгали Селтеев.\n«Марказий Осиё давлатлари раҳбарлари ҳақиқатан ҳам ўзаро тил топиб, муросага келишмоқда ва ҳар қачонгидан ҳам яқинроқ ҳамкорликка қизиқиш билдирмоқда», дейди Селтеев Карвонсарой билан суҳбатда.\nАммо минтақани ўз орбитасига яқинлаштирмоқчи бўлаётган Россия эса Толибон таҳдидини бу мақсадга эришиш йўлидаги қулай баҳона деб билади.\n«Россия минтақа хавфсизлиги кафолати сифатидаги мавқеини мустаҳкамлаш учун Афғонистон таҳдидларини Марказий Осиё давлатларига мунтазам эслатиб туради», деган эди Олмаотадаги рискларни баҳолаш консалтинг гуруҳи раҳбари Досим Сатпаев Карвонсаройга.\nМосква Марказий Осиё давлатларини Россия ҳукмронлигидаги Коллектив хавфсизлик шартномаси ташкилоти (КХШТ) таркибида сателлит давлатларга айлантириш учун Афғонистонни баҳона ўлароқ қўллаб келган.\nМарказий Осиёлик таҳлилчилар бошқа инқироз ва муаммоларга ҳам ишора қилганлар.\nМинтақа мамлакатлари Афғонистонга эмас, балки қурғоқчилик ва сув танқислиги каби ички муаммоларга эътибор қаратишлари лозим, дейди Қозоғистон миллий ишонч кенгаши аъзоси, сиёсатшунос Марат Шибутов.\n«Бу муаммолар ҳал этилмас экан, кескин минтақавий зиддиятларга олиб келиши мумкин», деди Шибутов Карвонсаройга.\n«Мамлакатларимизда тараққиётнинг асосий соҳаларида интеграциялашув зарурлигини тушуниш тобора мустаҳкамланиб бормоқда», деб ёзади 6 август куни Марказий Осиё халқаро институтининг бўлим бошлиғи, тошкентлик Алишер Собиров.\nУ марҳум қирғиз ёзувчиси Чингиз Айтматовдан иқтибос келтириб шундай деди: «Тарихий бирдамлик, тилларнинг ўхшашлиги ва муштарак урф-одатларнинг мавжудлиги бизга бир сафда бўлиш ва биргаликда янги дунёни, ягона цивилизациялашган жамиятни барпо этиш учун сон-саноқсиз имкониятлар беради».\nКАМАЙТИРИШ ЭМАС УМУМАН ЙЎҚ ҚИЛИШ КЕРАК ҚАРАМЛИКНИ.\nНиҳоят, Марказий Осиё давлатлари ўртасида катта ҳамкорлик бошланмоқда.\nБирга бўлинглар. Осонроқ бўлади. Бировингизда йўқ нарса бошқангизда бор ва аксинча. Қирғизистон ва Тожикистонда сув бор, Қозоғистонда дон бор.\nРоссия писмиқлик билан бузғунчилик қилиб, зарар етказа бошлайди. Эҳтиёт бўлиш керак.


Бош сахифа > Янгиликлар > УХЛАБ ҚОЛГАН ҲАЙДОВЧИ ЙЎЛОВЧИНИНГ ЎЛИМИГА САБАБЧИ БЎЛДИ\nҲаёт барчамизни тирикчилик учун олға интилишга, муаммоларни енгиб ўтишга ва маълум бир қоидалар билан ҳисоблашишга мажбур қилади. Биз ким бўлишимиздан қатъий назар, табиат ва жамиятнинг муайян қонуниятларига амал қиламиз. Бироқ кўпинча ўзимизнинг ўжарлигимиз, реал вазиятни тўғри баҳолай олмаслигимиз, ҳолатларни таҳлил қила олмаслигимиз, оддий нарсаларга беписанд муносабатда бўлишимиз оқибатида хатоларга йўл қўямиз. Бу камчиликлар эса бизга қимматга тушиши мумкин. Фақат ҳуқуқларимизни билиб, мажбуриятларимизга қўл силташ эса бир куни аччиқ афсус билан тугаши аниқ.\nЖумладан, 2020 йилнинг 7 август куни соат тахминан 15:30ларда Навоий вилояти Нурота тумани ҳудудидан ўтган 4R-55 автомобиль йўлининг 94 километрида “Дамас” русумли 30 R 102 LA давлат рақам белгили автомашинани бошқариб бораётган ҳайдовчи билан ҳам шундай ҳолат юзага келди. Навоий вилояти ИИБ ЙҲХБ ходимлари томонидан мунтазам равишда огоҳлантириш ва профилактик тадбирлар олиб борилишига қарамай\n1963 йилда Самарқанд вилоятида тугилган фуқаро З.Б. ўзига тегишли автомашинани бошқариб келиб, ухлаб қолиши оқибатида йўл четига чиқиб кетиб, йўл-транспорт ҳодисаси содир этди.\nНатижада автомашинада йўловчи сифатида кетаётган, 1975 йилда Самарқанд вилоятида туғилган йўловчи Р.Н. оғир тан жароҳати олиб, ҳаётдан бевақт кўз юмди.\nМазкур ҳолат юзасидан ҳайдовчига нисбатан Ўзбекистон Республикаси ЖКнинг 266-моддаси 2-қисми билан жиноят иши қўзғатилган.\nКўрилганлар сони: 1265


Noble Quran - Ўзбек - Sura: 58 - IslamHouse Reader\n58 - Mujodala surasi ()\n(1) Албатта, Аллоҳ сен билан ўз эри ҳақида тортишаётган ва Аллоҳга шикоят қилаётган(аёл)нинг сўзини эшитди. Ҳа, Аллоҳ икковингизнинг гаплашувингизни эшитмоқда. Албатта, Аллоҳ эшитувчи ва кўрувчидир.\n(Яъни, Аллоҳ таоло уй ичида, Пайғамбар алайҳиссалом билан пичирлашиб гаплашган Ҳавла Бинти Саълабанинг сўзларини эшитгандек, дунёда бўлаётган барча ишларни кўриб туради. Унинг учун ҳеч бир нарса махфий эмасдур.)\n(2) Ичларингизда ўз хотинларидан зиҳор қиладиганлар (билиб қўйсинларки), улар аларнинг оналари эмас. Туққан оналаридан ўзга ҳеч ким уларга она эмаслар. Ва, албатта, улар инкор қилинган ва ғирт ёлғон сўзларни айтурлар. Ва, албатта, Аллоҳ кечирувчи ва мағфират қилувчидир.\n(3) Хотинлардан зиҳор қилганлар ўз айтганларидан қайтсалар, (қайта) қўшилмасларидан аввал бир қул озод қилсинлар. Бу (ҳукм) ваъзланишингиз учундир. Аллоҳ қилаётган ишларингиздан хабардордир.\n(4) Ким (қул) топмаса, бас (қайта) қўшилмасдан аввал икки ой кетма-кет рўза тутсин. Ким (рўза тутишга) қодир бўлмаса, олтмиш мискинни тўйғазсин. Бу (ҳукм) Аллоҳга ва Унинг Расулига иймон келтиришингиз учундир. Ва бу(ҳукм)лар Аллоҳнинг чегараларидир. Ва кофирларга аламли азоб бор.\n(5) Албатта, Аллоҳга ва Унинг Расулига душманлик қиладиганлар, улардан аввалгилар хор бўлганидек, хор бўлурлар. Ҳолбуки, батаҳқиқ, Биз очиқ-ойдин оятларни тушириб қўйганмиз. Ва кофирларга хорловчи азоб бор.\n(6) Аллоҳ барчаларини қайта тирилтирадиган кунда, қилган ишларининг хабарини берур. Аллоҳ ҳисоблаб турган, улар эса унутганлар. Ҳолбуки, Аллоҳ ҳар бир нарсага шоҳиддир.\n(7) Албатта, Аллоҳ осмонлару ердаги барча нарсаларни билишини англамадингми? Агар учтанинг сирли сўзлашуви бўлса, албатта, У зот тўртинчидир. Бештаники бўлса, У зот олтинчидир. Бундан оз бўлса ҳам, кўп бўлса ҳам ва қаерда бўлсалар ҳам, албатта, Аллоҳ улар биландир. Сўнг қиёмат кунида уларга қилган ишларидан хабар берадир. Албатта, Аллоҳ ҳар бир нарсани билувчидир.\n(8) Сирли сўзлашувдан қайтарилганларни кўрмадингми?! Ман этилган ишга яна қайтурлар, гуноҳ ва душманлик ила ва Пайғамбарга осий бўлиб, сирли сўзларлар. Ва ҳузурингга келсалар, сен билан Аллоҳ ўргатмаган тарзда сўрашурлар. Ва ичларида, шу гапимиз учун Аллоҳ бизни азобламаса эди, дерлар. Уларга жаҳаннам кифоядир, унга кирурлар. У қандоқ ҳам ёмон жой!\n(Яҳудийлар ҳар бир нарсада ҳийла ишлатиб, Расулуллоҳга ва мусулмонларга ёмонлик қилишнинг пайида бўлардилар. Ҳаттоки улар саломлашиш пайтида ҳам «Ас-Салому алайкум (сизга тинчлик бўлсин)» дейиш ўрнига, «Ас-Сому алайкум (сизга ўлим бўлсин)» деб сезилмайдиган қилиб айтишарди.)\n(9) Эй, иймон келтирганлар! Қачон сирли суҳбат қилсангиз, гуноҳ, душманлик ва Пайғамбарга маъсиятга сирли суҳбат қилмангиз. Яхшилик ва тақвога сирли суҳбат қилингиз. Ҳузурига тўпланиб борадиганингиз Аллоҳга тақво қилингиз.\n(Мусулмонлар ўзаро суҳбатларида доимо бир-бирларини яхшиликка ва тақвога чорлашлари лозим. Афсуски, ҳозир бу қуръоний таълимотлар бизнинг орамиздан йўқолган. Ўзаро суҳбатлар ёлғон, бўҳтон, туҳмат ва ғийбатдан иборат бўлиб қолмоқда. Бу эса мусулмонларнинг на одобига, на шаънига тўғри келади.)\n(10) Албатта, иймонлиларни ранжитиш учун қилинган сирли суҳбат шайтондандур, Аллоҳнинг изни билан қилинган сирли суҳбатгина уларга ҳеч зарар етказмас. Мўминлар Аллоҳнинг Ўзига таваккал қилсинлар.\n(Одатда иккита-иккита ёки кўпроқ бўлиб олиб, жамоатдан ажраб пичир-пичир қилиб гаплашиш кўриб турганлар қалбига шубҳа солади. «Биздан беркитиб булар ниманингдир маслаҳатини қилишаётган экан», деган хаёлга олиб боради. Бунинг устига, шайтон: «Сенинг зарарингга маслаҳат қилишяпти, бўлмаса ошкора гапиришарди», деб васваса қилади. Шундай қилиб, қарабсизки, жамият аъзолари ичида бир-бирига ишончсизлик юзага келади.)\n(11) Эй, иймон келтирганлар! Агар сизларга мажлисларда «Силжиброқ ўтиринг» дейилса, бас, силжинг, агар «Туринг» дейилса, туринг. Аллоҳ сизлардан иймон келтирганларнинг ва илм берилганларнинг даражаларини кўтарадир. Аллоҳ нима қилаётганларингиздан хабардордир.\n(Мусулмонлар Пайғамбар алайҳиссалом мажлисларида иймон ва илм олардилар. Шунинг учун ҳам ҳамма катта қизиқиш билан, иложи борича, у зотга яқинроқ ўтиришни хоҳларди. Ушбу оят нозил бўлгач, илм олиш мажлисини ҳаммага кенг тарғиб қилиш зарурлиги эслатилиб, мажлис аҳлининг барчасига жой беришни йўлга қўйишга даъват этилди.)\n(12) Эй, иймон келтирганлар! Агар Пайғамбар билан сирли суҳбат қилмоқчи бўлсангиз, сирли суҳбатингиздан аввал садақа беринг. Шундоқ қилмоғингиз ўзингиз учун яхшироқдир ва (қалбингиз учун) покроқдир. Агар (садақага нарса) топмасангиз, албатта Аллоҳ кечирувчи ва раҳимлидир.\n(Пайғамбар алайҳиссалом билан муножот (суҳбат) қилишдан аввал садақа беришга даъват этилган буйруқнинг бир неча ҳикматлари бор. Пайғамбар алайҳиссаломнинг вақтларини бекор кетказмаслик; камбағалларга фойда бўлиши; мухлис ва мунофиқларни ажратиш ва ҳоказо.)\n(13) Сизларга сирли суҳбатингиздан аввал садақа бериш оғир келдими? Агар (буйруқни) бажармасангиз, (майли) Аллоҳ афв қилди. Бас, намоз ўқингиз ва закот берингиз. Ва Аллоҳга ва Унинг Пайғамбарига итоат қилингиз. Аллоҳ қилаётган ишларингиздан хабардордир.\n(Аллоҳ таоло аввалги ҳукмини бекор қилмаса ёки ундан ҳам оғирроқ ҳукмни жорий қилса бўлаверар эди. Лекин Аллоҳ таоло ўзини унутиб қўйган баъзи кишиларни огоҳлантириб бўлгач, яна кўпчиликка раҳм қилиб, аввалги Ўз ҳукмини бекор қилди.)\n(14) Аллоҳнинг ғазабига дучор бўлган қавмни дўст тутганларни кўрмайсанми? Улар сизлардан ҳам эмас, улардан ҳам эмас. Билиб туриб, ёлғонга қасам ичарлар.\n(15) Аллоҳ улар учун оғир азобни тайёрлаган. Уларнинг қилаётган ишлари нақадар ёмон!\n(16) Улар қасамларини ўзлари учун қалқон қилиб олдилар. Бас, Аллоҳнинг йўлидан тўсдилар. Уларга хорловчи азоб бордир!\n(17) Моллари ҳам, болалари ҳам улардан Аллоҳ(азоби)дан ҳеч нарсани қайтара олмас. Ана ўшалар дўзах аҳлидурлар. Улар унда абадий қолурлар.\n(18) Аллоҳ уларнинг барчасини қайта тирилтирадиган кунда, худди сизларга қасам ичганларидек, Унга ҳам қасам ичарлар, ва бирор нарсага эришамиз, деб ўйларлар. Аё, огоҳ бўлинг, улар, ҳа, улар ёлғончидирлар.\n(19) Шайтон уларни эгаллаб олган ва Аллоҳнинг зикрини унуттирган. Ундоқ кишилар шайтон фирқасидандирлар. Аё, огоҳ бўлинглар, шайтон фирқасидагилар, ҳа, ўшалар ютқазувчидирлар.\n(«Банданни шайтон эгаллаб олишининг аломати шулки, уни сиртини ялтироқ қилиш билан машғул қилиб қўяди. Яхши ейиш, яхши ичимлик ичиш, яхши либослар кийишга уринтириб, Аллоҳнинг неъматларига шукр келтиришдан чалғитади. Тилида ёлғон, бўҳтон ва ғийбатни гапиради-ю, Аллоҳнинг зикрини унутади».)\n(20) Албатта, Аллоҳга ва Унинг Расулига душманлик қилувчилар хор бўлганлардандир.\n(21) Аллоҳ: «Мен ва Менинг Расулларим ғалаба қиламиз», деб ҳукм қилган. Албатта, Аллоҳ қувватли ва ғолибдир.\n(22) Аллоҳга ва охират кунига иймон келтирган қавмнинг Аллоҳ ва Унинг Расулига душманлик қилувчиларга дўстлик қилганларини топмассан. Ҳатто, у(душман)лар ўз оталари, болалари, ака-укалари ёки қариндошлари бўлса ҳам. Аллоҳ ундоқ кишиларнинг қалбларида иймонни собит қилган, уларни Ўз ҳузуридан бир руҳ билан қўллагандир. Ва уларни остидан сувлар оқиб турган жаннатларга киритур. Улар унда абадий қолурлар. Аллоҳ улардан рози бўлур. Улар Аллоҳдан рози бўлурлар. Ундай кишилар Аллоҳнинг фирқасидандирлар. Аё, огоҳ бўлинглар, албатта, Аллоҳнинг фирқасидагилар, ҳа, ўшалар ютувчилардир.\n(Аллоҳнинг ризолигини топиш... Кимки яратган Роббиси ризолигини топмас экан, мабодо унинг иймони сақлаб қолмаса, бу ёлғончи дунёда умри алданиш билан, охиратда эса фақат азобга дучор бўлиш билан интиҳо топади.)


147. Киришга изн сўраш одоби | Ислом Нури\n147. Киришга изн сўраш одоби\nАллоҳ таоло “Нур” сурасининг 27-оятида шундай дейди:\n«Эй мўминлар, ўз уйларингиздан бошқа уйларга то изн сўрамагунингизча ва эгаларига салом бермагунингизча кирмангиз».\n«Қачон гўдакларингиз балоғатга етсалар, улар ҳам ҳудди улардан илгари (балоғатга етганлар ) каби изн сўрасинлар».\nعَنْ جَابِرِ بْنِ عَبْدِ اللَّهِ رَضِيَ اللَّهُ عَنْهُمَا قالََ أَتَيْتُ النَّبِيَّ صَلَّى اللَّهُ عَلَيْهِ وَسَلَّمَ فِي دَيْنٍ كَانَ عَلَى أَبِي فَدَقَقْتُ البَابَ فَقَالَ: «مَنْ ذَا» فَقُلتُ: أَنَا، فَقَالَ: «أَنَا، أَنَا» كَأَنَّهُ كَرِهَهَا (رواه البخاري).\nИмом Бухорий ривоят қилган ҳадисда Жобир ибн Абдуллоҳ розияллоҳу анҳумо шундай дейди: Бир ҳожат билан Расулуллоҳ соллаллоҳу алайҳи ва саллам ҳузурларига бориб, эшикни тақиллатдим. Ичкаридан Расулуллоҳ соллаллоҳу алайҳи ва саллам:\n- Ким у?», дедилар.\n- Мен... -, дедим.\n- Мен... Мен... деб гўё ёқтирмагандай такрорладилар.\nعَنْ سَهْلِ بْنِ سَعْدٍ رَضِيَ اللّهُ عَنْهُ قَالَ اطَّلَعَ رَجُلٌ مِنْ جُحْرٍ فِي حُجَرِ النَّبِيِّ صَلَّى اللَّهُ عَلَيْهِ وَسَلَّمَ وَمَعَ النَّبِيِّ صَلَّى اللَّهُ عَلَيْهِ وَسَلَّمَ مِدْرًى يَحُكُّ بِهِ رَأْسَهُ فَقَالَ: «لَوْ أَعْلَمُ أَنَّكَ تَنْظُرُ لَطَعَنْتُ بِهِ فِي عَيْنِكَ إِنَّمَا جُعِلَ الِاسْتِئْذَانُ مِنْ أَجْلِ البَصَرِ» (رواه البخاري).\nИмом Бухорий ривоят қилган ҳадисда Саҳл ибн Саъд розияллоҳу анҳу шундай дейди: Бир киши Расулуллоҳ соллаллоҳу алайҳи ва салламнинг ҳужралари тирқишидан қаради. Набий соллаллоҳу алайҳи ва саллам қўлларида тароқ билан сочларини тараб турган эдилар. Ҳалиги кишига: «Агар қараётганингни билсам, шуни кўзингга тиқиб олган бўлардим. Ахир изн сўраш кўз )номаҳрамларга тушиб қолмаслиги) учун буюрилган», дедилар.\nعَنْ كَلَدَةَ بْنِ حَنْبَلٍ رَضِيَ اللّهُ عَنْهُ قال: أَتَيْتُ النَّبِيَّ صَلَّى اللَّهُ عَلَيْهِ وَسَلَّمَ فَدَخَلتُ عَلَيْهِ وَلَمْ أُسَلِّمْ وَلَمْ أَسْتَأْذِنْ فَقَالَ النَّبِيُّ صَلَّى اللَّهُ عَلَيْهِ وَسَلَّمَ: «ارْجِعْ فَقُل السَّلامُ عَلَيْكُمْ أَأَدْخُلُ» (رواه أبو داود والترمذي).\nИмом Абу Довуд ва имом Термизий ривоят қилган ҳадисда Калада ибн Ҳанбал розияллоҳу анҳу шундай дейди: Расулуллоҳ соллаллоҳу алайҳи ва салламнинг ҳузурларига келиб, киришга рухсат ҳам сўрамай, салом ҳам бермай, тўғри олдиларига кириб бордим. Шунда Расулуллоҳ соллаллоҳу алайҳи ва саллам менга: «Қайтинг, кейин “Ассалому алайкум, кирсам майлими?” деб айтинг», дедилар.\nعَنْ أَبِي مُوسَى رَضِيَ اللّهُ عَنْهُ قَالَ: قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «إِذَا اسْتَأْذَنَ أَحَدُكُمْ ثَلاثًا فَلَمْ يُؤْذَنْ لَهُ فَليَرْجِعْ» (متفق عليه).\nМуттафақун алайҳ бўлган ҳадисда Абу Мусо ал-Ашъарий розияллоҳу анҳу айтади: Расулуллоҳ соллаллоҳу алайҳи ва саллам: «Агар биронтангиз уч марта изн сўраса-ю, изн берилмаса қайтиб кетсин.\nОдамларнинг авратларини ва ўзларига хос ишларини бегона кўзлардан сақлаш мақсадида уйларга изн сўраб кириш динимиз буюруқларидан. Изн сўраш - манзилга киришдан аввал кўзни ичкарига югуртирмаган ҳолда уч марта қўнғироқ чалиш, эшик қоқиш ёки хонадон эгасини чақириш билан бўлади. Агар уч бор чақиргандан сўнг чиқмаса, тўртинчи бор чақириб ўтирмай, соҳиби хона айни пайтда чиқишга имконсиз экан деб, яхши гумон билан қайтиб кетади.\nЭшикдан киришдан аввал рухсат сўраш лозим.\nЭшик қоққан кишига ичкаридан “кимсиз?” дейилса, исм шарифини айтади, “мен” деб туравермайди.\nХонадон соҳибини чақириш уч марта бўлади, жавоб бўлмаса қайтиб кетади.\n‹ 146. Чақирилган жойга бориш юқорига 148. Мажлис ва ўтиришлар одоби (1) ›


ИнтерФУТБОЛ :: Жасур ЖАЛОЛИДДИНОВ: «ЖАМОАМГА ЁРДАМИМ ТЕГСА, ЎЗИМНИ БАХТИЁР СЕЗАМАН»\nЖасур ЖАЛОЛИДДИНОВ: «ЖАМОАМГА ЁРДАМИМ ТЕГСА, ЎЗИМНИ БАХТИЁР СЕЗАМАН»\n«Бунёдкор» мавсумни Вадим Абрамов бошчилигида бошлаганидан хабарингиз бор. Молиявий қийинчиликларни бошдан кечирган «қалдирғочлар» бир қатор етакчи футболчиларидан айрилишди. Абрамов эса имкониятидан келиб чиққан ҳолда таркибни шакллантирди. Ҳозирда жамоада клуб академияси тарбияланувчилари бўлган бир қатор ёшлар ўйнашмоқда. Улар орасида ҳали 17 ёшга тўлмаган Жасур Жалолиддинов ҳам бор. Ушбу футболчи «Навбаҳор» ва «Андижон» жамоаларига қарши кечган баҳсларда «Бунёдкор»га олти очко ҳадя қилди, десак муболаға бўлмас. Айнан Жасурнинг голлари эвазига Наманган ва Андижон жамоалари мағлуб этилди. Куни кеча мухбиримиз Жалолиддинов билан «Телеграм» ижтимоий тармоғи орқали суҳбат уюштирди.\n- Жасур, ўзингиз ҳақингизда қисқача сўзлаб берсангиз...\n- 2002 йилнинг 15 май куни Навоий шаҳрида туғилганман. Уйимиз яқинида стадион бўларди. У ерда болалар шуғулланишарди. 4-5 ёшимдан у ерга қатнай бошлаганман. Тенгқурларим бўлмагани боис 1999 йили туғилган болалар билан шуғулланардим. Хусусан, Ислом Кенжабоев билан бир жамоада бўлганмиз. Биринчи мураббийим Асрор Пирназаров бўлган. Ушбу инсон қўлидан келган барчасини бизга ўргатган.\n- «Бунёдкор»га келиб қолишингиз қандай юз берган?\n- Навоий БЎСМ таркибида Самарқанддаги Республика мусобақасига борганмиз. Ўша ерда ҳозирда Ўзбекистон ўсмирлар терма жамоасига устозлик қилаётган Отабек Ғуломхўжаев бошчилигидаги «Бунёдкор-2002» жамоасига қарши баҳс олиб борганмиз. Ўйиндан сўнг Отабек ака «Бунёдкор»га келишимни маслаҳат берган. Бу ерга келганимда 2002 йилда туғилган болалар жамоасига Сергей Чигатаев устозлик қиларди. У мени жамоада олиб қолган. Шу тариқа «Бунёдкор» академиясидаги фаолиятимни бошлаганман.\nЖамога келганимдан кейин Достон Ҳамдамов, Акром Комилов, Рустам Ашурматов каби футболчилар билан бирга бўлганман. У пайтда жуда кичкина эдим. Шу боис ҳам улар худди ўз укаларидек муносабатда бўлишарди.\nШу ўринда катта футболга қадам қўйишимда хизматлари синган Сергей Чигатаевга катта миннатдорчилик билдираман. Раҳматли Акмал Рисқуллаев ҳам мураббийим бўлганлар. У киши Чигатаевга ёрдамчи мураббий бўлиб келганлар. Ўша пайтда бизнинг ёшимиздаги жамоалар орасида Ўзбекистонда етакчи эдик. Мамлакатимизда етакчи бўлган «Пахтакор» ва «Насаф» академиялари жамоалари ҳам бизга тенг кела олмасди. Хориждаги мусобақаларга бориб, нималарга қодир эканлигимизни кўрсатишга ҳаракат қилардик. Малайзиядаги турнирда Франциянинг «ПСЖ» клубига қарши ўйнаганмиз. Улар бизни дастлаб менсишмаган. Парижликлар билан «плей-офф» босқичида тўқнаш келганмиз. Ўйиндан олдин Акмал ака билан Сергей Андреевич жуда таъсирли гапларни айтишган. «Улар ҳозир харитадан Ўзбекистонни топа олишмайди. Агар бугун ғалаба қозонсак, қидириб қолишади», дейишган. Ўйинда 0:1 ҳисобида ортда бораётганимизда жарима зарбасидан гол уриб, ҳисобни тенглаштирганман. Кейин пенальтилар сериясида 10:9 ҳисобида ғалаба қозониб, ўзига хос тарих яратганмиз.\n- Асосий таркибга қандай кириб келдингиз?\n- Ўтган йили ёшлар жамоасида ўйнадим. Таркибга мавсум ўрталарида қўшилдим. Аниқроғи, 16 ёшга тўлганимдан кейин. Умуман олганда, 16 ёшга тўлмаганларнинг ёшлар жамоасида ўйнаши мумкин эмас экан. Шу боис ҳам аввалига ўйинларда майдонга тушмасамда, жамоа билан машғулотларда қатнашиб юрдим. 15 май куни 16га тўлганимдан кейин ўйнашни бошладим. Биринчи ўйиним «Пахтакор»га қарши кечди. Ўша учрашувда 30 дақиқа ўйнадим. Кейинги ўйиндан сўнг эса Миржалол Қосимов асосий таркибга жалб этди. Шундай инсон қўл остида ўйнаш мен учун фахр бўлган. Гарчи майдонга тушмасамда, асосий таркиб билан доим бирга юрардим. Захирада ўтириб бўлсада, «асосий»нинг ҳавосидан баҳра олганман. Спорт формасида бўлиш учун эса ёшлар жамоаси таркибида тўлиқ иштирок этардим. Асосий таркибда эса бир марта саккиз дақиқа ўйнаганман. Бунинг учун Миржалол Қосимовга миннатдорчилик билдираман.\n- Жорий мавсумда асосий таркибга қай тарзда киритилдингиз?\n- Ўзингизга маълум, жамоамизни Вадим Абрамов қабул қилиб олди. У иш бошлаган пайтда жамоада 40-50 нафар футболчи бор эди. Абрамов улар орасидан ўзи хоҳлаган футболчиларни саралаб олди. Мавсумолди йиғинлардаги назорат учрашувларида Вадим Карленович асосий таркибда майдонга туширди. Аммо расмий ўйинларда ҳам «асосий»да тушишимни хаёлимга келтирмагандим. Мураббийнинг ишончини оқлаш учун қўлимдан келганча ҳаракат қиламан.\n- 17 ёшга тўлмасдан катта футболда довруғ қозонаман, деб ўйлаганмидингиз?\n- Бунақа бўлади, деб ўйламаганман. Болалигимда 18-19 ёшимда ўйнаб кетишим керак, деб ўз устимда ишлашни канда қилмасдим. Агар шу ёшда ўзимни кўрсата олмасам, кейинчалик қийин бўлади, деб ҳисоблардим.\n- Кетма-кет икки ўйинда жамоангизга 3 очко олиб келган голларингиз ҳақида...\n- Тўғриси, мавсум аввалида гол уришим қийиндек туюлганди. Аммо ўйин пайтида фикрлар бошқача бўларкан. Биринчи голимни урганимда ҳиссиётлар умуман ўзгача бўлди. Иккинчи ўйинда чиройли гол уриб, жамоамга уч очко тортиқ қилганимдан жуда хурсандман. Умуман олганда, гол урибми, голга пас берибми, жамоамга ёрдамим тегса, мен учун муҳими шу. «Бунёдкор» мени едирди, ичирди, кийинтирди... Хуллас, «Бунёдкор» фарзандиман десам ҳам бўлаверади. Шу ёшда шундай даражага олиб чиқдими, демак «Бунёдкор»га фойдам тегса, ўзимни бахтли ҳис қиламан.\n- Жамоада асосан қайси футболчилар сизни яхши тушунишади?\n- Майдонда барчамиз бир-биримизни яхши тушунамиз. Вадим Абрамов бу жараённи яхши йўлга қўйди. Машғулотлар пайтида шу нарса устида кўп ишладик. Тактикамиз қисқа паслар бўлгани учун ҳам бир-биримизни тушуниб ҳаракат қилишимиз жуда муҳим.\n- Оила аъзоларингиз футболга қанчалик қизиқишади?\n- Онам кичкиналигимда оламдан ўтганлар. Икки ёки уч ёш бўлганман ўшанда. Тўғриси, аниқ эслай олмайман. Шундан сўнг отам мени ташлаб кетганлар. Кейин қайтганларидан сўнг у кишини қабул қилмаганман. Бувим, тоғаларим ва холам билан бирга яшаганман. Юқорида айтганимдек, уйимиз яқинида стадион борлиги учун футболга қизиқиш пайдо бўлган. Тўғриси, ўзимни футбол орқали чалғитардим. Ўз умримни футболга бағишлашга қарор қилганман. Худо омадимни бериб, мана шу даражага чиқдим. Тоғаларим футболга қизиқишади. Катта футболга кириб келганимдан кейин эса миллионлар ўйинига бефарқ бўлмаган қариндошларим сони ортди.\n- Терма жамоалардаги фаолиятингиз ҳақида қандай фикрдасиз?\n- Айни пайт 19 ёшгача бўлган болалардан ташкил топган терма жамоа сафида фаолият олиб боряпман. Мени бу жамоага Отабек Ғуломхўжаев чақирганлар.\n- Transfermarkt.ru сайтида сизнинг трансфер баҳоингиз 50 минг доллар қилиб кўрсатилган...\n- Ҳа, ўзим ҳам кўрдим.\n- Жамоада қанча маош оляпсиз?\n- Бу ҳақда маълумот беришни истамасдим. Раҳбариятга менга шунча маош берасиз, демаганман. Ҳозирги пайтда озгина кўп олиб, бойиб қолмайман ёки бунинг акси. Муҳими - мен учун ўйнашга имконият яратиб беришаётгани.\n- Илк маошингиз қанча бўлган ва нималарга сарфлагансиз?\n- Дастлабки маошим 300 минг сўм бўлган. Ёшлигимда биринчи ойлигимга бирор-бир егулик олиб, оила аъзоларим билан баҳам кўриш ва уларни шу тариқа хурсанд қилиш истаги бўлган. Ўшанда бу орзумни амалга оширгандим.\n- Биринчи профессионал шартномангизни қачон тузгансиз?\n- Ўтган йили. Шу мавсум аввалида яна янги келишувга эришдик ва «Бунёдкор» билан 2021 йилгача мўлжалланган шартномам бор.\n- Орзуларингиз қандай?\n- Энг катта орзум - Ўзбекистон миллий терма жамоаси сафида жаҳон чемпионатида ўйнаб, совринлар ютиш.\n- Кумирингиз ким? Ўзбек ва хориж футболида қайси футболчига ҳавас қиласиз?\n- Ўзбек футболида энг ёқтирган футболчим - Элдор Шомуродов. Элдор ака билан худди ака-укадекмиз. Шомуродов қийинчиликларни енгиб ўтиб, шу даражага чиққани билан ажралиб туради. Хориж футболида эса Лионель Мессининг мухлисиман. Унинг ўйинларини жуда ёқтираман. Мессига ўхшашнинг иложи йўқ. Чунки у жаҳонда ягона. Албатта, унинг ҳаракатларидан ниманидир ўзлаштиришга ҳаракат қиламан. «Андижон» билан ўйиндаги голим шунинг маҳсулидир.\n- Аниқ биттасини ажратиб кўрсатолмайман.\n- Қандай автомобилларга қизиқасиз?\n- Ҳозирча билмайман. Қачонки, машинага етадиган пул ишласам, кейин қизиқишни бошлайман.\n- Бўш вақтларингизда нималар билан машғул бўласиз?\n- Ҳозирча бўш вақтларимда дам олиб, куч йиғишга ҳаракат қиляпман. Чунки тан олиб айтишим керак, майдонда қийин бўляпти. Шу боис ҳам вақтида ухлаб, вақтида овқатланишни йўлга қўйишга ҳаракат қиляпман.\n- Қандай китоблар ўқийсиз?\n- Охирги марта инглиз тилини ўргатадиган китоб ўқидим. Айни пайтда шу тилни ўрганишга уриняпман.


Жанглар туфайли Суриянинг ғарбида 100 минг одам ўз уйларини ташлаб кетишди\nЖанговар амалиётлар туфайли Суриянинг ғарбий Хама вилоятида 100 минга яқин одам ўз уйларини ташлаб кетишга мажбур бўлишган. Бу ҳақда БМТ чоршанба куни Қизил Хоч ва махаллий хукуматга асосланиб хабар берган.\nХама шимолида исёнчилар Исломий жангарилар истеҳкомларини босиб олишни давом эттиряпти. Муҳолифат кучлари Халфайя шаҳрини эгаллашга муваффақ бўлган.\nМаълум бўлишича, Суриянинг Ракка шаҳрини "халифалик пойтахти" дея эълон қилган "Исломий давлат" гуруҳи жангариларини Туркия АҚШ билан биргаликда бу шаҳардан сиқиб чиқаришга тайёр. Бу ҳақда Туркия президенти Ражаб Эрдўғон Хитойда бўлиб ўтган G20 саммити кунларида айтган.\nСешанба куни Башар Асад режими ҳаво кучлари Суриянинг Алеппо шаҳрига хлор билан тўлдирилган бомбалар ташлаган. Натижада 70 дан зиёд тинч ахоли - аёллар ва болалар бундан жабр кўрган. Бу хабарларни Суриялик фаоллар ва кўнгилли-қутқарувчилар тарқатишган.\nДамашқ заҳарловчи моддаларга алоқадорлигини рад этиб, бунда у исёнчиларни айбламоқда. Алеппо иккига бўлинган холда қолмоқда: бир қисмини Асад режими бошқараётган бўлса, иккинчиси қуролланган мухолифатга тегишли.


Илмга даъват қилишдан аввал, илмга шароит яратиб бериш керак « Ўзбекистон Халқ Ҳаракати\nИлмга даъват қилишдан аввал, илмга шароит яратиб бериш керак\n03 October 2018 - 9:15\nҚаерга қараманг ҳамма ерда мантиқсизликка дуч келасиз. Бир ёлғонни қайта ва қайта такрорлайверса, ҳақиқатга айланади.\nМактабда диний дарслар йўқ. Мактабни битирган бола мадрасага имтиҳон топширса диний фанлардан имтиҳон олинади. Мантиқсизликни тушуняпсизми? Ундан ҳам катта мантиқсизлик бор. Мактабда, ҳатто коллежда ҳам диний дарсликлар йўқ. Ислом институтига эса имтиҳон топширасиз. Институтга кирган талабага ҳеч ким муаллим сонидан дарс ўтишни бошламайди. Мактаб ва коллежларда араб тилидан алифни ҳам ўтмаган талабага институтда ақоид, фиқҳ, усул, балоғатдан дарс ўтилади. Мана буни энг катта мантиқсизлик, деса бўлади. Давлатни ўзи талабаларни ҳужрада таълим олишга мажбурлайди. Ҳужрада таълим олиш эса қонунчиликка зид. Қоилмисиз?\nПрезидент яқинда қорилар мусобоқаси ҳақида гапирди. Лекин мамлакатда қорилар етиштирадиган мактаблар йўқ. Давлат очган мадрасалар ва институтга келган талабалар ҳужраларда тайёр қори бўлиб келади. Бола 18 га киргунча Қуръонни ёдламаса, ундан кейин ёд олиши қийинлашиб кетади. (Қуръонни ёдлаб кўрмаган одам бу гапларни тушунмайди.) Қориларди ўқишига шароит яратмай туриб, қорилар мусобоқаси бу мантиқсизлик. Мадрасаларда жами 300 талаба дарс олади. Шуларни ҳаммасини қори, деб ҳисобласак ҳам жуда ғарибона мусобоқа бўлади. Ҳар йили бўлишини инобатга олсак, йиллар ўтиб расмиятчиликка айланади. Мусобоқалар ўтказиш учун минглаб, ўн минглаб қорилар керак.\nАёлларни сазойи қилинган “отин ойини сўнгги ови” кўрсатувига раддия берган Анвар қори бир гапни айтди “мен энг кўп илмга даъват қиламан”. Раҳмат. Энг кўп даъват қиласиз. Менга бу гап қўл оёғи боғланган одамга қарата “мен сизга югуришни ўргатаман”, деганга ўхшади. Югуришга ўргатишдан аввал қўл оёқларини кишандан ечиш керак. Илмга даъват қилишдан аввал, илмга шароит яратиб бериш керак.\nМасжидларда илмга даъватни кўриб, энсам қотади. Илмни қаердан олади? Ҳужраларда ва “чала муллаларда” илм олиш “гуноҳ” ва қонунчиликка зид. 32 миллион аҳолига 300 одамни қабул қиладиган мадраса. Бу мантиқсизлик ичидан мантиқ излаб, шукрга даъват қилиб, ёруғ келажакка ишонганларга ачиниб кетаман. Ҳаққини талаб қилмайди. Шукр қилаверади. Давлат тўла отарчи. Пианиночи, раққоса ва машшоққа тўлиб кетди. Ҳар қадамда машшоқларга коллеж ва Институтлар.\nОтаси дўмбирачиларни боласи раққос бўлмай яна ким бўлсин?\nОтаси маддоҳларни боласи масхарабоз бўлмай яна ким бўлсин?\nЎз ҳаққимиз бўлган, Аллоҳ бизга фарз қилган амалларни кўзимиз мўлтираб, катталардан умид қиламиз. Ваҳоланки ҳар қандай тузумда бу нарсаларга қаршилик қилинмайди.


УЧУВЧИСИЗ УЧИШ АППАРАТЛАРИНИ ҚЎЛЛАШ Ҳозирги кунда дунёнинг турли минтақаларида ривожланган давлатлар томонидан терроризмга қарши ўтказилаётган операцияларда учувчисиз учиш аппаратлари (УУА) кенг қўлланилмоқда.\nАЭРОДИНАМИК СХЕМА БЎЙИЧА Италияда ишлаб чиқарилган Р.1НН «Хаммерхед» русумли учувчисиз учиш аппарати «Пьяжо аэроспейс» ва «Селекс ЕС» компаниялари мутахассислари томонидан Р.180 «Аванти-2» русумли бизнес-класс типидаги самолёт асосида, Т-симон дум қанотли «ўрдак» аэродинамик схемаси бўйича ишланган.\nЯНГИ МОБИЛЬ КОМПЛЕКС Хитой халқ-озодлик армияси ахборот воситалари кичик ўлчамли учувчисиз учиш аппаратларига қарши курашиш учун мўлжалланган янги мобиль комплекс синовлари ҳақида маълумотлар тарқатди.\nКОМПОЗИЦИОН МАТЕРИАЛЛАРДАН ФОЙДАЛАНИБ АҚШ Ҳарбий ҳаво кучларига қарашли жанговар техника таркибидан жой олган CV-22B «Оспрей» русумли транспорт-десант самолёти «Боинг» ва «Белл» корпорациялари мутахассислари ҳамкорлигида ишлаб чиқилган.\nЯНГИ МИНОМЁТ НАМОЙИШ ЭТИЛДИ Чехиянинг «Татра дефенс виклз» компанияси мутахассислари «Пандур-2» CZ русумли зирҳли жанговар машина (ғилдираклар формуласи 8 х 8) асосида яратилган янги 120 мм.ли ўзиюрар миномётни намойиш этдилар.\nРОГАТКАДАН МЕРГАНЛИК МИЛТИҒИГАЧА Рогатка нима? Қадимги юнон саркардаси агар рогатка моҳир қўлларга тушса, бу жуда даҳшатли қуролга айланади, деб ўз фикрини билдирган.\nМОДУЛЬ УСЛУБИДА ҚУРИЛГАН Индонезия Ҳарбий денгиз кучларига қарашли «Раден Эдди Мартанидата» русумли корвет 2017 йилнинг 7 апрелида мамлакат ҳарбий флоти таркибига киритилган.\nУНИВЕРСАЛ ЖАНГОВАР МАШИНА «Страйкер» русумли зирҳли жанговар машинанинг янги модификацияси – «Страйкер» MSL (Stryker Mobile Shorad Launcher) «Боинг» ва «Женерал дайнэмикс лэнд системз» корпорациялари мутахассислари томонидан ҳамкорликда ишлаб чиқилган.


Ашраф Аҳмедов. Вольтер ва Улуғбек | www.ziyouz.uz\nБош саҳифа Илм ва фанТарихАшраф Аҳмедов. Вольтер ва Улуғбек\nЧоп этилган 26.02.2018 08.02.2018 МуаллифZiyouz.uz\nБуюк француз маърифатпарвари ва инсонпарвар мутафаккири Вольтер (Мари Франсуа Аруэ, 1694—1778 йиллар) фикр доираси ниҳоятда кенг, фаннинг турли соҳалари бўйича билимдон одам эди. Мушоҳада кўлами фан тарихи, жумладан Шарқ фани тарихи масалаларини ҳам қамраб олганди. Унинг қадимги давр ва ўрта аср илм-фани тарихидан хабардорлиги ҳайратланарли даражада чуқур бўлган. Шуни ҳам айтиш керакки, умуман, XVII—XVIII асрлардаги француз маърифатпарварлигида Шарқ мавзуи жуда сезиларли бўлиб, ўша даврда кўплаб одамлар, маданият арбоблари, ёзувчилар ва композиторлар унга катта эътибор беришарди. Улар яратган асарларда албатта бирор «турк», «араб» ёки «форс» иштирок этар ва бу халқлар яшайдиган табиат манзаралари ёки уларга хос мусиқий оқимлар акс эттирилар эди.\nФранцуз маърифатпарварлигининг буюк намояндаларидан бири бўлмиш Вольтер ҳам ўзининг қатор асарларида Шарқ мавзуига аҳамият берган. Бу жиҳатдан унинг «Задиг ёки Тақдир» номли фалсафий асаридаги «Саъдийнинг султон-бека Шераага аталган рисоласи» диққатга сазовордир. Вольтернинг бу «рисола»си ҳижрий 837 йилнинг 18 шавволи, яъни милодий 1434 йилнинг 28 майи билан саналанган. «Рисола»да Улуғбек номи тўрт марта эслатилади: уларда «Саъдий» Улуғбекни «машҳур султон Улуғбек», «Улуғбекка кўпроқ «Задиг» ёқарди», «доно Улуғ» ва «ҳақиқий Улуғ» дейди. «Рисола»нинг санасига келсак, албатта, буни ҳақиқий Улуғбекнинг ҳаётидаги бирор аниқ ҳодиса билан боғлаб бўлмайди. 1434 йилнинг май ойида Улуғбек укаси Бойсунқур мирзонинг вафоти муносабати билан Ҳиротда бўлади ва 30 майда Самарқандга қайтиб келади. Ўша йили эсда қоларлик бошқа ҳодиса рўй бермаган эди. «Султон-бека Шераа»ни ҳам Улуғбек ҳарамига алоқадор бирор аёл билан боғлаб бўлмайди. Бироқ «Саъдий»га келсак, Вольтер яратган бу образ учун Шарқнинг буюк шоири Саъдий Шерозий (1203—1292) прототип бўлгани эҳтимол.\nВольтер қиссасининг ўзи эса бизни Қадимги Бобил ва Эронга олиб кетади ва ҳаётий Улуғбекка тўғридан-тўғри алоқадор эмас. Аммо қиссанинг деярли бошдан-оёғи астрономик мотивлар билан йўғрилган. Чунончи, асарнинг бошида унинг асосий қаҳрамони Задиг «йил уч юз олтмиш беш-у чорак кундан иборат ва қуёш — олам марказида» эканлигидан хабардор деб таърифланади, яъни Задиг гелиоцентрик дунёқараш тарафдори эканлиги таъкидланади. Яна бир ерда Задиг ўз йўлини юлдузларга қараб танлайди ва Орион юлдуз (Шарқда Жаббор — ред.) туркуми билан «ярқираб турган Сириус (Шуъра) ёритқичи» уни тўғридан-тўғри Канопус (Суҳайл) юлдузига йўналтиради; бошқа жойда юлдузларнинг бош коҳини «Катта Айиқнинг катта ўғли Саврнинг акаси, Катта Итнинг холаваччаси» деб таърифланади ва ҳоказо. Ана шу тарзда Вольтер асарнинг сюжетига ўзига хос юмор ва маҳорат билан астрономик мотивларни киритади.\nАлбатта, Вольтер астрономик мавзуларни Қадимги Бобил фани тарихини ўрганишда XVIII асрда эришилган ютуқлардан руҳланиб олган бўлиши мумкин. Бироқ, шундай бўлса ҳам, бу қиссадаги «Задиг тарихи»ни қадимги холидий тилидан «машҳур султон Улуғбекнинг хурсандчилиги учун араб тилига» таржима этилиши тасодифий бўлмаса керак. «Машҳур султон Улуғбек»нинг астрономияга интилишлари нима сабабдан Вольтернинг диққатини ўзига жалб қилганлигини аниқлаш учун эса «Задиг» қиссасини тарихий ва илмий фактлар асосида таҳлил этиш мақсадга мувофиқ деб биламиз.\nМаълумки, VIII аср бошларида араблар Европага ўтган, Пиреней ярим оролининг деярли ҳаммасини босиб олиб, тасарруфларидаги ерларни Андалусия деб атай бошлашган. Кейинчалик Қуртуба (ҳозирги Испаниянинг Кордова шаҳри)ни марказ қилиб олган мустақил халифалик ҳам вужудга келди. Лекин XI асрнинг охирги чорагида Кастилия ва Леон қироллари бирлашиб, Испаниянинг мусулмон ҳокимиятига қарши кураш бошлашди. Ана шу тариқа реконкиста (испанча сўз бўлиб, «аксилистило» маъносини англатади) ҳаракати туғилди. (Мусулмонларнинг Андалусиядаги 800 йиллик ҳукмронлиги XV аср охирида Ғарнат (ҳозирги Гренада шаҳри) амирлиги емирилиши билан барҳам топди.)\n1085 йили араблардан дастлабки шаҳар Тулайтила (Толедо) тортиб олинди. Шундан кейин Пиреней ярим оролидаги мусулмон мулклари бирин-кетин Кастилия ва Леон қироллари қўлига ўтаверди. Лекин бу даврга келиб Кастилия ва Леон қиролларини Шарқда пайдо бўлган хавфли рақиб — Усмонли турк салтанати ташвишга сола бошлаган. Ўша пайтга келиб таназзулга юз тутган Византия империяси ва Болқон ярим оролидаги мамлакатларнинг усмонлилар томонидан босиб олинишидек даҳшатли бир хавф юзага келди. Усмонлилар салтанати айниқса султон Боязид Йилдирим (1389—1402) даврида ниҳоятда тажовузкор давлатга айланиб, Болқон ярим оролидаги кўпгина ерларни ўз мулкига қўшиб олган эди.\nБоязиднинг Ғарбга интилиши очиқдан очиқ эди. Ундан қўрққан Венгрия қироли Сигизмунд усмонлиларга қарши салиб юришини уюштириш мақсадида Европа пойтахтларини беҳуда кезиб юрарди. Шарқ масаласи Кастилия ва Леон қироли Генрих III (Энрико) ни (1390—1407) қаттиқ ташвишга соларди. Боязиднинг келажакдаги режалари, юришини Европада давом эттириши ёки Африкага кўчириши масалалари уни ниҳоятда қизиқтирарди. Чунки буларнинг ҳаммаси қирол Генрих III нинг шахсий режаларига бевосита боғлиқ эди. Унда Пиреней ярим оролида реконкистани тезда тугатиб, Африкага ўтишга интилиш бўлганини ҳозирги Европа тарихчиларининг кўпчилиги тан олишади. Рим папаси ҳам реконкиста давом эттирилишининг қатъий тарафдори эди. Шуни айтиш керакки, испан қиролларининг юришларида Франция, Италия ва Германиядан кўплаб кўнгилли рицарлар иштирок этишарди. Ундан ташқари, генуялик ва венециялик қароқчилар Ўрта денгизнинг шарқида босқинчилик билан шуғулланишар, испан қироли эса уларнинг бу ҳаракати йирик ғалабага айланишидан ҳамда унинг режаларини бузиб юборишидан хавфсирарди.\nМана шунинг учун ҳам Шарқда амир Темурдек янада хавфлироқ жаҳонгир пайдо бўлиб, Боязидга қарши чиққанида Генрих III бу икки шарқлик ҳокимнинг ўзаро курашини катта диққат билан кузатиб борди. 1402 йили Анқара жангини кузатиш ва ғолиб билан дипломатик муносабат ўрнатиш учун Генрих икки элчини юборади. Боязид устидан ғалаба қозонганидан сўнг Темур элчиларни қабул қилади ва Руи Гонзалес де Клавихонинг айтишича, «буюк ҳоким Кастилия қиролига ҳурмати туфайли уларга катта илтифот билдиради» ва улар билан Испанияга ўз элчиси Муҳаммад ал-Қозини юборади. Қирол Генрихга Темурнинг бу илтифоти жуда қўл келади, чунки унга Боязиднинг ғолиби ўз дўстлигини билдираётган эди. Энди Генрих Шарқ масаласи бобида бир оз хотиржам бўлса ҳам бутунлай таскин топа олмайди. Шунинг учун у фурсатдан фойдаланиб, хавфли жаҳонгир билан дипломатик муносабат ўрнатиш мақсадида Темурнинг пойтахти Самарқандга ўз элчиси Руи Гонзалес де Клавихони юборади. Маълум бўлишича, Клавихо Самарқандга фақат элчи сифатидагина эмас, балки «Темурбек ҳақида бирор маълумот тўплаш ва унинг истаги қандай эканлигини текшириб кўрмоқ мақсадида», яъни жосус сифатида ҳам келади.\nШундай қилиб, Испаниядаги реконкиста кўп тарафдан Олд Осиёдаги ҳарбий-сиёсий вазиятга боғлиқ бўлиб, ўша даврда бу вазиятни Темурнинг фаолияти белгиларди. Лекин, ҳар ҳолда, шуниси шубҳасизки, Темурнинг Анқара остонасидаги ғалабаси турклар Болқон ярим ороли халқларини қулликка солишини бир неча ўн йилларга кечиктирди ва Европада реконкистани тезлаштирди. Бу муддат мобайнида эса Ғарб мамлакатлари турк юришига қарши тура оладиган даражада кучайдики, кейинчалик турклар Болқон ярим оролидан ғарбга ўтишолмади.\nКлавихонинг Пиреней ярим ороли жанубидаги Кадис шаҳридан Самарқандгача саёҳати уч йил давом этди. У кўрган ва эшитганларини кундалик дафтарида ёзиб қолдирди.\nАнқара жанги ва унда Темурнинг Боязид Йилдирим устидан қозонган ғалабаси ҳақидаги хабар тезда Европа бўйлаб тарқалиб кетди. Клавихонинг кундалик дафтари туфайли эса «Буюк Темурбеканинг номи Европа мамлакатларида донг таратди. Натижада кундаликка қизиқиш ниҳоятда кучаяди ва у 1582 йили Ишбилия (Севилья) да Молина Гонзало де Арготе томонидан нашр этилади. Ўз навбатида бу нашр тарихий ва адабий изланишларга катта туртки берди, мазкур йўналишлардаги асарларнинг муаллифлари Темурнинг ўзигагина эмас, балки унинг атрофидаги кишиларга, оила аъзоларига, хусусан, Улуғбекка ҳам аҳамият бера бошлашди.\n1607 йили Парижда нашр этилган «Буюк Темурлангнинг тарихи» мана шундай асарлардан бири бўлиб, унда Темур ва унинг авлодлари ҳақида ўша давр учун тўлиқ маълумот берилади. Худди шундай ном билан 1678 йили Амстердамда Де Санкционнинг китоби нашр этилади. Саккиз бобдан иборат бу асарда Мовароуннаҳр ва Эроннинг XIV аср ўртасидан то XV аср ўртасигача бўлган тарихи муфассал баён этилади. Унда Улуғбекка давлат арбоби ва олим сифатида катта аҳамият берилади.\nМустафо ибн Ҳусайн ал-Жанобийнинг 1680 йили Венада лотин тилида нашр этилган «Темурланг ғалабалари» номли асарида ҳам Темур жанглари ҳақида ҳикоя қилинади. Муаллиф аслида турк бўлиб, араб, форс тилларидаги тарихий асарлардан яхши хабардор эди. У Улуғбек тўғрисида, унинг илмий ва сиёсий фаолияти ҳамда фожиали ҳалокати ҳақида муфассал баён қилади.\nВа ниҳоят, 1739 йили Парижда «Темурлангнинг тарихи» номли икки жилдлик китоб нашр этилди. Бу асарда Улуғбек ҳақида шундай жумла бор: «Мирзо Улуғбек Темурнинг Хитойга юришидан олдиноқ Тошкент, Сайрам шаҳарларининг ва бутун ўзбеклар ерининг ҳокими бўлди».\nЮқорида эслатилган барча асарларнинг муаллифлари шарқшуносликка алоқадор бўлиб, Шарафиддин Али Яздийнинг «Зафарнома»сидан ҳам фойдаланишган. «Зафарнома» эса 1722 йили Парижда Пети де ла Круа томонидан тўрт жилдда нашр этилган эди. Бинобарин, Ғарбий Европада яратилган тарихий асарлар туфайли Улуғбекнинг номи олим ва давлат арбоби сифатида Вольтердан анча илгарироқ кўпчиликка маълум бўлган.\nУлардан ташқари, XVII асрнинг охирги чорагида Францияда иккита драматик асар пайдо бўлди: биринчиси — Жан Расиннинг (1639—1699) 1674 йили ёзилган «Боязид» номли беш актли фожиаси, иккинчиси — Никола Прадоннинг (1632—1698) 1679 йили яратилган «Темурланг ёки Боязиднинг ҳалокати» номли фожиаси эди. Вольтер даврида бу асарлар Париж саҳналарида қўйиларди. Темурга бағишланган тарихий асарларда ҳам, саҳна асарларида ҳам Улуғбек уларнинг қаҳрамони сифатида иштирок этар эди. Ана шу боис Вольтер тасаввурида Улуғбек Мовароуннаҳрнинг ҳокими сифатида гавдаланар эди.\nЭнди Вольтернинг Улуғбекни астроном сифатида билишига келсак, бу асосан Улуғбек «Зижи»нинг Европадаги тарихи билан боғлиқ. 1648 йили инглиз астрономи Жон Гривс Улуғбек «Зиж»ининг юлдузлар каталогини ўз ичига олган «Каникулярия» номли асарини нашр этади. Бу китобнинг номида «бир неча машҳур юлдузларнинг узунлама ва кенгламалари буюк Темурлангнинг набираси Улуғбекнинг астрономик кузатишларидан олинганлиги» таъкидланган. Ўша йили Гривс «Икки географик жадвал, бири Насриддин форсники, иккинчиси Улуғбек татарники» номли яна бир асарни нашр этади. У Ғарбий Европада ўша даврда ҳукм сурган, барча туркий халқларни татар деган анъанага кўра Улуғбекни татар деб биларди.\n1650 йили Гривс Улуғбекнинг «Зиж»и асосида «Хитой, сурён-юнон, араб, хоразмлик астрономлар ва солномачилар томонидан умумий тарзда қабул қилинган энг муҳим саналар. Гангнинг бу тарафидаги ерларнинг ҳокими Улуғбекнинг анъанасига кўра, Жон Гривс томонидан биринчи марта нашр этилган, таҳрир қилинган ва изоҳлар билан баён этилган» номли учинчи асарини нашр этади. Бу уч асардан кейинги иккитаси икки йилдан сўнг қайта чоп қилинади.\nБошқа бир инглиз олими Томас Ҳайд 1665 йили Улуғбек «Зиж»идаги юлдузлар каталогини нашр этди. Бу нашрнинг номида «Жайҳуннинг у ёқ ва бу ёғининг қудратли ҳокими, буюк Темурлангнинг набираси Улуғбекнинг кузатишлари асосида» дейилган.\nБундан кўринадики, ҳатто XVII асрда нашр этилган астрономик асарларнинг номида ҳам Улуғбек астроном ва Темурнинг набираси бўлиб, Мовароуннаҳрнинг ҳокими эканлиги тасдиқланган.\nХуллас, Улуғбек Вольтерни «Задиг» қиссасини ёзишга руҳлантириб, XVIII асрнинг гениал мутафаккири ижодида муҳим роль ўйнаган.\nШунингдек, Петербург олимларининг илмий ишлари ҳам Вольтер учун Улуғбек ва унинг «Зиж»и ҳақидаги манба бўлиб хизмат этган. Вольтер XVIII асрнинг биринчи ярмидаги таниқли астроном Ж. Н. Делил (1688—1768) билан шахсан таниш эди. Бу олим Петербургга ишга таклиф этилади ва 1726 йили Париждан Россияга келади. У «Зиж» билан жиддий қизиқади ва 1711 йилдан бошлаб Улуғбек «Зижи»нинг Петербургда грузин тилига таржима этилишига раҳбарлик қилади. Кейинчалик у «Зиж»ни чуқурроқ таҳлил қилишга киришар экан, айни вақтда Париж билан, хусусан Вольтер билан узвий алоқада бўлади ва икковлари ўзаро фикр алмашиб туришади.\nЮқорида айтилганлардан кўринадики, Улуғбек ўзининг машҳур астрономик асари «Зиж» туфайли фақат Шарқда эмас, Ғарбда ҳам катта шуҳрат қозонган ва Европанинг Вольтер каби йирик мутафаккирлари ижодида чуқур из қолдирган.\n«Фан ва турмуш» журнали, 1989 йил 6-сон\n← Аввалги Аввалги Антон Чехов. Болохонали уй (ҳикоя)\nКейинги → Кейинги: Исажон Султон. Офтоб чиқди оламга… (ҳикоя)


Ўзбекистонда Абдукарим Мирзаевга ҳеч қандай иш очилмаган - Бош прокуратура — Sof.uz\nЎзбекистонда Абдукарим Мирзаевга ҳеч қандай иш очилмаган - Бош прокуратура\n19.12 19:51 552 Ўзбекистон\nТуркияда қўлга олинган журналист Абдукарим Мирзаевга Ўзбекистонда қандайдир жиноий иш очилмаган ва у қидирувда эмас. Бу ҳақда Ўзбекистон бош прокуратураси маълум қилди.\nЎзбекистон Бош прокуратураси шу кунларда Туркияда қўлга олинган ўзбекистонлик журналист Абдукарим Мирзаевнинг қўлга олинишига алоқадор эмас. Бу ҳақда «Газета.uz» муассаса матбуот котиби Ҳаёт Шамсутдиновга асосланиб хабар қилди.\nУнинг сўзларига кўра, Бош прокуратурада Абдукарим Мирзаев билан боғлиқ жиноий иш мавжуд эмас, унинг ўзи ҳам қидирувга берилмаган.\nАввалроқ Истанбулда 11 декабрь куни YouTube’да блог юритувчи ўзбекистонлик ҳикоянавис журналист Абдукарим Мирзаев «шубҳали шахслар» билан алоқадорликда гумон қилиниб қўлга олингани, уни мамлакатдан депортация қилишлари мумкинлиги ҳақида хабар берилганди.


Деновда тадбиркорлик ва педагогика институти очилади | NORMA.UZ\nТермиз давлат университети Денов филиали негизида Самарқанд давлат университетининг Денов тадбиркорлик ва педагогика институти ташкил этилади (17.04.2020 йилдаги ПҚ–4681-сон қарорга қаранг).\nИнститут – Олий ва ўрта махсус таълим вазирлиги тизимида фаолият юритувчи давлат олий таълим муассасаси. У 2020/2021 ўқув йилидан бошлаб эшикларини очади. ТерДУ Денов филиали талабалари таҳсил олаётган бакалавриат таълим йўналишлари бўйича институтда ўқишни давом эттиради. Умуман олганда талабалар ҳар йили тасдиқланадиган республика олий таълим муассасаларига ўқишга қабул қилиш параметрларидан келиб чиққан ҳолда давлат буюртмаси ва тўлов-контракт асосида қабул қилинади.\nИнститутда 2021/2022 ўқув йилидан бошлаб илғор хорижий, шу жумладан Туркия олий таълим муассасалари билан келишув асосида қўшма таълим дастурлари бўйича кадрлар тайёрлаш ҳамда талабалар алмашинуви йўлга қўйилади. Ҳудуд ёшлари учун тадбиркорлик ва стартап лойиҳаларини амалга ошириш кўникмаларини шакллантириш ҳамда талабаларнинг амалиётларини ташкил этиш учун «Ёш тадбиркорлар» бизнес-инкубатори ташкил этилади.\nИнститутга юқори салоҳиятга, шу жумладан фан номзоди, фалсафа доктори ҳамда фан доктори илмий даражасига эга бўлган профессор-ўқитувчилар жалб қилинади. Институтни салоҳиятли педагоглар билан таъминлаш мақсадида мамлакатимизнинг етакчи олий таълим муассасаларида тегишли соҳалар бўйича 2020/2021 ўқув йилидан бошлаб магистратура мутахассисликлари, 2021 йилдан бошлаб эса таянч докторантурада кадрлар мақсадли тайёрланади. Институт профессор-ўқитувчилари ва ходимларига меҳнатга ҳақ тўлашда мос равишда ЯТС разрядларига кўра тариф коэффициентлари ва базавий лавозим маошлари 1,5 баравар миқдорда ҳисобланади.\nИнститутнинг Васийлик кенгаши таркиби тасдиқланди. СамДУ институтни оталиққа олиб, таълим жараёнини ташкил этиш масалаларида унга кўмак беради. Ўз навбатида, институт Сурхондарё вилоятининг Денов, Сариосиё, Узун, Шўрчи ва Қумқўрғон туманларидаги умумтаълим мактаблари, ўрта махсус таълим муассасаларида чет тили ва аниқ фанлар бўйича дарс машғулотларини олиб борувчи ўқитувчиларга илмий-услубий ёрдам кўрсатиб боради.\nИслом тараққиёт банки иштирокида амалга оширилаётган «Олий таълим муассасалари моддий-техник базасини мустаҳкамлаш» лойиҳаси доирасида институт ахборот-технологиялари, биология, кимё ва физика бўйича замонавий лаборатория ускуналари билан жиҳозланади. Илгари ТерДУ Денов филиалига берилган Денов қурилиш ва транспорт касб-ҳунар коллежининг бино ва иншоотлари институтда сақлаб қолинади.


1. Дунёнинг энг узун авиайўналиши бўйича парвозлар бошланди\n2. Мирзиёев: Маҳалла жамиятимиздаги адолат тамойилларининг кўзгусига айланиши керак!\n3. Ўзбекистон ва Туркия қиймати 1 млрд. доллардан ортиқ шартномалар имзолади\n4. Йўллар, диллар ва халқларни боғлаган дўстлик!\n5. Янги уйғур шаҳри – Хоргос: Дунёнинг Ғарб ва Шарқни боғловчи янги пойтахти\nБир пайтлар Буюк Ипак Йўлининг аҳамиятли нуқталаридан бири бўлган Хоргосдан Хитойни Қозоғистон орқали Европа билан боғловчи Евроосиё континентал темир йўли ўтган.\n6. "АҚШ президентига суиқасд режалаштирган ўзбек" лойиҳаси Америка жосуслик ташкилотларининг энг муваффақиятсиз иши бўлди\n7. Депутат муаммони кўтариб чиқиши эмас, уни ечиши керак! Халқ вакилларини наманганлик Маъруф Мўминовдан ўрнак олишга чақирамиз!\n8. Тил – миллатларни боғловчи кўприк\nНаманган туманидаги 28-умумий ўрта таълим мактабида «Тил – миллатларни боғловчи кўприк» мавзусида вилоят семинари бўлиб ўтди.


07 март 2021, Тошкент вақти: 20:19\nҚарорда бир қанча давлат идоралари томонидан тузилган комиссия томонидан ЎзФАда ўтказилган хатлов натижалари маълумот учун қабул қилиниши, академия муассасалари мул-мулки, асбоб-ускуналари ва бошқа моддий бойликлари сотилишидан тушган тушумлар даромад солиғидан озод этилиши белгиланган. Ҳужжатда айтилишича, бу тушумлар ФАнинг моддий-техника базасини мустаҳкамлаш, биринчи навбатда, илмий техника ва лаборатория асбоб-ускуналари харид қилиш мақсадларига йўналтирилиши белгиланган.\nЎзФА вице-президенти Саъдулла Лутфуллаевнинг сўзларига қараганда, Ўзбекистонда фундаментал, илмий-техникавий тадқиқотларнинг тахминан 80 фоизи академия томонидан бажарилади. Бу ишларни замонавий даражага кўтариш учун ФАнинг моддий-техника базасини мустаҳкамлаш керак эди. Айни пайтда академия олимлари ўтган асрнинг 70-80-йилларида харид қилинган асбоб-ускуналарда ишламоқда. Улар замон талабларига жавоб бермайди, жуда эскирган.\nС.Лутфуллаевнинг маълум қилишича, янги қарорда олимларнинг моддий аҳволини яхшилаш тўғрисида моддалар йўқ. Бу масала Вазирлар Маҳкамасининг 2003 йилда чиқарилган қарори билан ҳал қилинган. Ушбу қарорда фан грант тизимига ўтказилган. Яъни олим бирор тадқиқот бўйича ишламоқчи бўлса, грант олади ва шу асосда моддий рағбат ҳам кўради.\nҚарорда ФАнинг илмий-тадқиқот муассасалари биноларини, иншоотларини таъмирлаш, замонавий лаборатория асбоб-ускуналари, приборлар ва фан эҳтиёжи учун ядро ёқилғиси харид қилиш учун маблағ ажратилиши назарда тутилган.\nАйни пайтда Ўзбекистон Фанлар академиясида 123 та академик, 500 дан ортиқ фан доктори, икки мингдан ортиқ илмий ходим фаолият кўрсатмоқда.


Фарғонада рентген аппаратлари ишлаб чиқарилмоқда - Халқ сўзи\n13:12 16 Март 2019 Иқтисодиёт\nЖанубий Корея билан ҳамкорликда иш бошлаган “LISTEM-FERGANA” масъулияти чекланган жамияти бугун тиббиёт учун зарур бўлган 8 турдаги рентген асбоб-ускуналари ишлаб чиқаришни йўлга қўйди. Умумий қиймати 5 миллион долларга тенг бўлган мазкур қўшма корхонада йилига 500 донагача рентген аппаратлари ишлаб чиқарилади.\n– Бизнинг ушбу брендимиз бутун дунёда етарли обрў-эътибори, салоҳияти ва ўз бозорига эга, – дейди корхонанинг “тест” бўлими бошлиғи Ли Ин Хонг – Айни кунларда АҚШ, Германия каби 10 дан ортиқ мамлакатларда ушбу рентген асбоб-ускуналаридан фойдаланишади. Яқинда уч ой мобайнида фарғоналик ёшлар Жанубий Кореяда рентген аппаратларини ишлаб чиқариш, йиғиш ва реализация қилиш борасида малака ошириб қайтишди. Уларнинг сўнги якуний тест жараёнларида ҳам юқори натижаларни қайд этгани қувонарли. Ана шундай малакали ўзбек кадрлари билан янги иш бошлаган корхонамизда жорий йил 8 хил рентген аппаратлари, келаси йилда эса ултратовуш, электрокардиограмма мосламалари каби 18 турдаги юқори технологик, рақамли маҳсулотлар ишлаб чиқарилади.\nМаҳсулотга ҳозирданоқ талаб юқори бўлмоқда. Корхона тўла қувват билан ишлай бошлагач, маҳсулотнинг асосий қисми экспортга йўналтирилади. Мазкур маҳсулотлар Ўзбекистон бозори учун ноёб ва инновацион маҳсулот. “Ўзбекистонда ишлаб чиқарилган” бренди остида экспортбоп маҳсулотларни тайёрлаш, ички бозор талабларини қондириш учун “LISTEM-FERGANA” масъулияти чекланган жамияти келажакда йиллик ишлаб чиқариш қувватини 900 донага етказади. Бу эса аниқ ҳисоб-китобларга асосланган хулоса.\n– Минтақамизда замонавий, ихчам рақамли рентген аппаратига бўлган эҳтиёж катта, – дейди Фарғона вилояти Соғликни сақлаш бошқармаси бошлиғиОдилжон Умаров. –Ўрта Осиё минтақасида ягона ушбу корхонанинг ишга туширилиши, биринчи навбатда, диагностика соҳасида касалликларни эрта аниқлашда натижадорликни таъминлайди. Қолаверса, эҳтиёж жуда юқори бўлган бирламчи тизим – қишлоқ оилавий поликлиникалари, кўп тармоқли марказий поликлиникалар , шошилинч тиббий ёрдам бўлимларини, турнақатор навбатга туришлардан ҳоли, рентген аппаратлари билан тўлиқ таъминлаш имконияти пайдо бўлди.\nСир эмас, бугунги кунда тиббиёт соҳасидаги энг катта муаммолардан бири бу юқори технологик аппаратураларга малакали сервис хизмати кўрсатувчи техник ходимлар, инженерлар, муҳандисларнинг камлиги. Эндиликда корхонада Тошкент тиббиёт академияси Фарғона филиали тиббий муҳандислик факультети юқори курс талабалари ҳам фақат назария билан чекланмасдан бевосита амалий машғулотлар ўташи, тажриба орттириши ҳам мумкин. Корхонада бугунги кунда лойиҳанинг навбатдаги босқичини ҳаётга татбиқ этиш устида иш олиб бориляпти.\nЭслатиб ўтамиз, 2018 йилда мамлакат раҳбари Шавкат Мирзиёев Фарғонада амалга оширилаётган бунёдкорлик ва ободонлаштириш ишлари билан яқиндан танишиш мақсадидаги ташрифи чоғида тиббиётнинг замонавий диагностика асбоб-ускуналарини ўзимизда ишлаб чиқаришни йўлга қўйиш бўйича алоҳида топшириқ ва кўрсатмалар берган эди.


6 январь куни Сенатнинг ўн биринчи ялпи мажлиси чақирилади - Халқ сўзи\n6 январь куни Сенатнинг ўн биринчи ялпи мажлиси чақирилади\n19:45 30 Декабрь 2020 Жамият\n2020 йил 30 декабрь куни Ўзбекистон Республикаси Олий Мажлиси Сенати Кенгашининг мажлиси бўлиб ўтди.\nСенат Раиси давлатимиз раҳбарининг парламентга йўллаган Мурожаатномасида барча соҳалар қамраб олинганлиги, ҳар бир йўналиш бўйича вазифалар аниқ белгиланганини таъкидлади. Мазкур вазифалар негизида ижтимоий масалалар халқнинг фаровонлигини таъминлаш, аҳолининг муаммоларини зудлик билан бартараф этиш, ёшларни қўллаб-қувватлаш ётади. 2021 йилни “Ёшларни қўллаб-қувватлаш ва аҳоли саломатлигини мустаҳкамлаш йили” деб номлаш таклифи халқимиз томонидан иштиёқ билан кутиб олинди.\nМажлисда Ўзбекистон Республикаси Олий Мажлиси Сенатининг ўн биринчи ялпи мажлисини 2021 йил 6 январь куни чақириш тўғрисида қарор қабул қилинди.